Roma 13 | Bibliya Online | New World Translation\nPagpasakop sa mga awtoridad (1-7)\nPagbayad nin buhis (6, 7)\nPagkamuot an kautuban kan Katugunan (8-10)\nMaglakaw siring sa paglakaw kun aldaw (11-14)\n13 Magpasakop an lambang tawo* sa haralangkaw na awtoridad, huli ta mayong awtoridad na bakong hali sa Diyos; an nag-eeksister na mga awtoridad nag-ookupar kan saindang manlain-lain na posisyon na inasignar nin Diyos.* 2 Kun siring, an siisay man na nagtutumang sa awtoridad nagkokontra sa areglo nin Diyos; an mga nagkokontra sa areglong iyan huhukuman. 3 Huli ta an mga tagapamahalang iyan kinakatakutan, bako kan mga naggigibo nin marahay, kundi kan mga naggigibo nin maraot. Buot mo daw idtong dai ka natatakot sa awtoridad? Padagos kang maggibo nin marahay, asin maako ka nin pag-umaw hali diyan; 4 huling iyan lingkod nin Diyos para sa saimong ikakarahay. Alagad kun naggigibo ka nin maraot, matakot ka, huli ta dai kaiyan kapot an espada na mayong katuyuhan. Iyan lingkod nin Diyos, sarong parabalos tanganing magpahayag nin kaanggutan* sa naggigibo nin maraot. 5 Kaya igwa nin magabat na dahilan na magpasakop kamo, bako sanang dahil sa kaanggutan na iyan kundi dahil man sa saindong konsiyensiya. 6 Iyan an dahilan na kamo man nagbabayad nin buhis; huling sinda mga lingkod nin Diyos na nagseserbi sa publiko asin danay na naggigibo kan serbisyong ini. 7 Itao sa gabos an para sa sainda: sa naghahagad nin buhis, an buhis; sa naghahagad nin bayad, an bayad; sa maninigong katakutan, an takot; sa maninigong tawan nin onra, an onra. 8 Dai magkautang nin ano man sa kiisay man kundi kamutan an lambang saro; huling an siisay man na namumuot sa saiyang kapwa nakakautob na kan katugunan. 9 Huli ta an mga tugon na “Dai ka magsambay, dai ka maggadan, dai ka maghabon, dai ka magin maaraon,” asin an gabos na iba pang tugon, mabibilog sa arog kaining mga tataramon: “Kamutan mo an saimong kapwa nin siring sa saimong sadiri.” 10 An pagkamuot dai naggigibo nin maraot sa kapwa; kun siring, an pagkamuot iyo an kautuban kan katugunan. 11 Asin gibuhon nindo ini huli ta aram nindo an panahon, na oras na para magmata kamo hali sa pagturog, dahil ngunyan an satuyang kaligtasan mas harani na kisa kan panahon kan kita nagturubod. 12 Haros lihis na an banggi; an aldaw madali nang magliwanag. Kaya halion niyato an mga gibo kan kadikluman asin gamiton niyato an mga armas kan liwanag. 13 Maglakaw kita na may marahay na paggawi siring sa paglakaw kun aldaw—bako sa mariribok na kaurugmahan asin mga pagbuburat, bako sa imoral na pakikidurog asin daing pakundangan na paggawi,* bako sa pakikiiwal asin pagkauri. 14 Imbes, arugon* nindo an Kagurangnan na Jesu-Cristo, asin dai magparaisip para sa mga kamawutan kan laman.\n^ O “ibinugtak nin Diyos sa saindang relatibong mga posisyon.”\n^ O “magtao nin padusa.”\n^ Sa literal, “isulot.”


Paragamit:Ralffralff - Wikipedia\nIni iyo pahina nin sarong paragamit sa Wikipedia.\nDae ini sarong artikulo nin ensiklopedya. Kun nahanap mo an pahinang ini sa kun sain man na sityo na bako sa Wikipedia, pigtatanaw mo an sarong salming na sityo (mirror site). Tandaan na puwedeng dae na bago an pahina asin an paragamit na ini mayo nin personal na takod sa maski anuman na sityo puwera sa Wikipedia mismo. Ini an orihinal na pahina: https://bcl.wikipedia.org/wiki/Paragamit:Ralffralff.\nAn Pahina kan Paragamit na si Ralffralff\nSi Ralffralff iyo sarong paraambag sa Bikol Wikipedia na may pokus sa mga ulayon na dapit sa siyensya (Hilingon sa Portal kan Siyensya asin WikiProyekto Siyensya). Presente man siyang administrador kan Bikol Wikipedia na nagpoon kan Abril 2021. Kaapil man siya sa PhilWiki Community na nakabase sa Syudad nin Naga.\nLuwas sa Wikimedia, si Ralffralff iyo sarong lisensyadong Inhinyero kimikal sa Filipinas. Gikan siya sa banwaan nin Pili, Camarines Sur, asin presenteng nagtitinir sa Syudad nin Kalookan.\nSa ngunyan, saro siyang obrero sa Serbesahan nin San Miguel sa Syudad nin Valenzuela bilang paragibo nin serbesa. Nagtapos siya nin B.S. Chemical Engineering sa Unibersidad kan Pilipinas Diliman sa Syudad nin Quezon.\nEnot siyang nakanuod nin mga kaaraman sa kompyuter arug kan basic programming, web design and publishing, asin iba pa kan siya estudyante pa sa Computer Science High School of Bicolandia sa Pili, Camarines Sur.\nTanawon kan Bukid Isarog hali sa Palayogan nin Naga.\nAn paragamit na ini iyo miyembro nin\nWikiProyekto PH Month.\nAn paragamit na ini iyo nagliliwat sa\nWiki Loves Earth PH Edit-a-thon.\nAn paragamit na ini iyo kontributor sa\nAn paragamit na ini iyo igwang pahina sa Wikimedia Commons.\nPanindog sa Meta-wiki\nPanindog sa Wikimedia Commons\nPanindog sa LinkedIn\nKinua sa "https://bcl.wikipedia.org/w/index.php?title=Paragamit:Ralffralff&oldid=211209"\nLast edited on 14 Agosto 2021, at 15:44\nHuring binago an pahinang ini kaitong 14 Agosto 2021, alas 15:44.


PDEA CAMARINES SUR: Nakakasiod dorogista na mayong nagagadan\nDakula na an acomplisimiento kan Philippine Drug Enforcement Agency (PDEA) sa Camarines Sur matapos ibuelta sa ahencia ni Presidente Rodrigo Duterte an guerra contra droga na mayong nagbulos nin dugo sa suspechado maging sa lado kan awtoridad.\nMaabot na sa quince mga persona an nagkasiriod na kadakli sa sainda dakulang supplier nin droga na igwa nang total na P15 milyon sa street value sa saindang nakonfiscar na 2.3 kilos na shabu sa limang operasyon puon kan Oktubre 24 hasta Noviembre 10, 2017.\nAn Camarines Sur iyo an may halangkaw na acomplisimiento sa droga digdi Bikol asin an satong rehiyon iyo man an nangengenotan sa iba pang mga rehiyon sa nasyon.\nPrioridad ninda an ‘’big time pusher’’ na sa laog sana nin 18 diyas abot na quince mga suspechado an saindang nagkadarakop asin milyones pesos na an naconfiscar na cantidad nin droga.\nSi Agent Vidal Bacolod, jefe kan PDEA Camarines Sur nagsabi na mayong isyu sa extra judicial killings sa ginibo nindang mga anti-drug operations na mayong nagbulos nin dugo huli ta dai naglaban an saindang mga nagkakadarakop asin saindang estricto pig-iimplementar an rules of engagement mientras an andam nindang i-depensa an sadiri ano man mangyari.\nAn limang magkasurohay na mga operasyon laban sa droga ginibo sa Bula, Baao, Canaman, an pinakahuri iyo an buy-bust operations sa apat na mga suspechado sa laog kan taxi kan nakaaging Noviembre 4 sa Almeda Highway, Ciudad nin Naga na nakonfiscar an cantidad P6 milyon na shabu.\nSa apat na nagkadarakop nakonfiscar sa babaeng para bitbit droga na si Olivia Encinas, 60 años kan Ciudad nin San Pedro, Laguna iyo an apat na dakulang plastic sachet na maylaog nin shabu na nagcacantidad nin P6-Milyon.\nNaging epektibo an saindang operasyon sa Ciudad nin Naga asin pagkakaarestar ki Encinas na pigkanta na an saindang supplier nin droga na binabagsak sa Bikol na nagresulta sa saro naman na anti-drug operation sa Kawit, Cavite na nadakop an duwang Nigerians an sarong kilo shabu sa ginibong buy-bust operation sa paagi kan undercover agent.\nAn duwang Nigerians pigbisto kan PDEA na sinda Desmond Chima Ozoma, 35 asin Solomon Lewi Anochiva, 34. An pinagsarong fuersa kan PDEA CamSur asin PDEA Regional Office IV-iyo an nagconducir kan operasyon mga alas 12:15 aga kan Noviembre 8, 2017 o apat na aldaw matapos kan saindang pagkakadakop sa grupo ni Encinas sa Naga. (dpa)


Home / Camarines Sur / News / 'Task force Rapinan,' nag-iimbestigar pa\n'Task force Rapinan,' nag-iimbestigar pa\nBicol Standard Newspaper Monday, July 02, 2018 Camarines Sur, News\nBAAO, CSur (Bicol Standard) -- Nagpaturo na sana kan saindang luha an nabayaan na familia ni Jeraldyn Rapinan, an babae na na nakuang gadan sa San Fernando, Camarines Sur, na itinapok sa guilid kan tinampo.\nMaroromdoman na an biktima, taga San Jose, Baao, Camarines Sur nakua an lawas na malipot nang bangkay, asin hasta ngonian mayo pang malinaw na informasyon kun sisay an responsible sa krimen.\nSi Jeraldyn, na mas bisto sa gaha na Ai-Ai sa saindang barangay, dinamayan sagkod na siya ilubong kan ginatos na mga paryentes, kahimanwa asin simpatisaror sagkod na an saiyang hawak ilaog sa nitso sa Cementeryo kan mga Katoliko sa banwaan na ini.\nSegun sa saiyang familya, hasta ngonian nag hahagad pa guiraray sinda nin tabang sa sisay man na pwedeng makakatao nin informasyon sa mga awtoridad tangani na makua an justicia sa marigsok na nangyari.\nAn mga magurang kan biktima nag-tatangis mantang nagaarang sa Kagurangnan na makamtan man lugod ninda an ma-ulyas na maray na justicia.\nMientrastanto, an mga awtoridad mayo pa nin malinaw na pahayag kun ano na an pugol nindang evidencia.\nAn natukahan na mag gibo kan hararom na pag-siyasat iyo an Task Force Rapinan, na tinugdas mayormente para panginotan an imbestigasyon.\nSa pakipag olay kan Bicol Standard ki P/Supt Venerando Ramirez, an spokesman kan PNP Provincial Office sa Camarines Sur, sinabi kaini na kaipohan ninda an dagdag pang panahon para maseguro na an casong saindang isasangat, may magabat na evidencia na pwedeng mag tindog sa jusgado.\nPara mientras, habo ngona nindang magpaluwas nin dugang na mga pahahagad dapig sa bagay na ini.\nNag promisa an pulis na dai sinda maontok sagkod na dai makua an naggibo kan krimen ki Rapinan.\n'Task force Rapinan,' nag-iimbestigar pa Reviewed by Bicol Standard Newspaper on Monday, July 02, 2018 Rating: 5


MNWD: P8M na water lorry, rescue boat dai masasayang\nAn Metropolitan Naga Water District (MNWD) nagcierto na dai mahuhulog sa white elephant an P8 milyon na water lorry and rescue boat (WLRB) matapos basbasan kan Oktubre 30, 2017 alagad apat nang bulan an nakakaagi dai pa nagiging operational.\nSi Acting General Manager Engr. Virgilio Luansing nagpahayag sa Bicol Mail na pigcocompleto nalang an materyales naseseguro kan manijamiento na magiging operational an WLRB nganing magsuplay nin tubig sa mga residentes kan barangay na nag-eestar sa gilid kan salog kan Gainza, Camaligan, Canaman Magarao asin Pamplona gabos digdi sa Camarines Sur.\nDawa magtabla sa operational expenses aroaldaw, katuyohan kan manijamiento na magkaigwa nin WLRB bako lang sa pagsuplay nin tubig sa mga hararayong barangay envez magagamit pa ini bilang rescue boat kun igwang mga emergencia.\nMakakatabang sa consumedores sa gilid kan salog na mayong malinig na tubig inumon mientras na an saindang katuyohan kaini ‘’purely public service’’, sabi pa kan acting general manager.\nSinabi man ni MNWD Board Chairman Jorge Palma hahalaton muna ninda an opinyon legal kan saindang abogado nganing maibitaran na dai na mag-abot an caso sa jusgado mantang ma-imponer sinda nin multa sa contractor na nagconstruhir kan WLRB huli sa naabalang pagtapos kan proyecto na dai nagsunod sa pigtalaan nindang bulan asin taon.\nAn proyecto pigpunan kan taon 2014 alagad pigbabasol an contratista huli ta dai nasunod sa pigtalaan na target date.\nDuwang tangki sana an WLRB na pueding kargahan nin limang metros cubicong tubig an cada saro, gagastosan pa nin gasolina aroaldaw asin dapat igwang empleados.\nKun an lorry truck kan MNWD na may cargang diez metros cubico na na-ipapabakal sana an tubig sa commercial rate na P3,650 arog man kaini an venta sa tubig kan WLRB na kaya sanang magcargang hasta sa diez metros cubico na puedi sanang magtabla sa mga gastos cada viaje.\nAn WLRB, pig-oorgullo kan manijamiento huli ta sinda sana an igwa kaini sa mga water district sa Kabikolan.\nKan panahon ni Board President Fortunato Mendoza sa paagi nin resolucion narealisar an pagpa-construhir kan WLRB. (dpaureus)


Gerang Iran-Iraq - Wikipedia\n(Pinagbalikwat gikan sa Gerang Iran-Irak)\nAn Gerang Iran-Irak iyo an armadong dingkilan sa pag'ultan kan Iran asin Iraq na nag'ayaw nin walong taon sobra, poon 22 Septyembre 1980 kan an Irak sinakyada an Iran, sundo Agosto 1988 asin nagtapos man ngane na mayong malinaw kun siisay an nanggana. An gera nagputok dara kan halawig na historya nin iriwal dapit sa pagdolonan kan duwa, asin orog pang nagatongan kan pagkatakot kan Irak na an Rebolusyon Irani na nagbungkaras kan 1979 mapukaw nin insurhensya sa mga halawig nang inaaping mayoriyang Chiita sa laog kan Irak. Saro pang motibasyon iyo an hagap-hagap kan Irak na makasangle sa Iran bilang iyo an dominanteng estado sa Golpo Persya.\nGaleriya nin mga tagbo' sa gera: Pagbali kan mga Iraning kaakian sa ralaban (itaas wala), Mga bangkay nin sibilyan resulta nin pagsakyada kan Irak (itaas too), Bandang olin na pagta'naw sa pagtagilid nin USS Stark ta naigo kan mga panggerang eroplanong Iraki (tanga; wala), Pro-Iraking mga pwersang PMOI nagkagaradan sa Operasyon Mersad (tangang too), Mga dakop Iraki kan mabawi an Khorramshahr kan mga Irani (ibaba wala), ZU-23-2 na tangke ginagamit kan Hokbong Irani (ibaba too).\nGerang Iran-Iraq - 22 Septyembre 1980 - Tehran\nDawa hinuhuna kan Irak na makakabentahe sinda resulta kan maribok asin baralanggong kamugtakan na ibinunga kan rebolusyon asin kaya nag'atake na mayong pormal na patanid, sa totoo limitado an pag'ogsod kan atake sa Iran asin an pag'atake nasumpo tolos-tolos, mala ta an Iran nabawe man kadale an anoman na teritoryong nasakop kan Irak pag'abot kan Hunyo 1982 asin sa mga masurunod na anom na taon, an Iran iyo an agresibo sa laban asin nakakalaog ngane sa teritoryo kan Irak. An gera saro daa sa pinakamakuring balbagan nin duwang nasyon na nasaksihan an mga estratehiyang ginamit sa Enot na Gerang Pankinaban, asin halawig na polpogan sa mga kinalot na posisyon na tinaytayan mga alambreng tunokan, mga posisyon kun saen may mga machine gun, mga daluso nin mga soldados naka de bayoneta, roborobong pagdagas sa kalaban asin an paggamit nin mga armas kemikal kan Irak asin tuyong pagbomba sa mga target na sibilyan. Masabi pa, an mga poderosong nasyon arog kan Estados Unidos asin Unyon Sobyet asin an Saudi Arabia saka Kuwait, kinampihan pa asin tinabangan an kag-sakyadang Irak asin an Iran haros nagsolosolo nakipagpolpogan na mayong gayong suporta kundi hale sa Syria asin Libya. An sobrang walong taon na gera, kapagalan sa laygay na borokbokan, pagkukulang na sa simpaitya sa Irak huli sa sobra na an pagpupuho sa mga sibilyan na populasyon gamit an inapod na weapons of mass destruction, asin nadagdagan pa kan tensyon sa relasyon sa pag'ultan kan Iran asin Estados Unidos, nagresulta sa pagpaki'aram kan Unidong mga Nasyon (UN) na magkaigwa nin untok-putokan sa duwang nagbabalbagan. Nag'oyon man an magkaibong na lado sa untok-putokan sa ri'gon kan Resolusyon kan U.N. Nu. 598 petsado Hulyo 20, 1988.\nBinunga kan GeraLiwaton\nSinasabing kabangang milyon katawong mga Iraki asin Iraning soldados an naputlan-buhay asin pwede pa ngane doble pa kaiyan an nautas asin siring man na bilang an tinatayang nagkagaradan sa populasyon sibilyan sa magka'ibong na lado apwera kan dakulon naerido asin mga kabangang milyon an nagin baldado. Mga 228 milyon na dolyar an tinostos sa gera asin 400 milyon an danyos, kadaklan rinatakan an mga pasilidad nin asayti asin mga syudad paagi nin pagparapaputok kan mga artileriya. Sa tahaw kaini, mayo man nin nahira sa kurit kan saindang teritoryo ta maski inako kan Iran an pagsasadiri na kan Irak kan Salog Shatt-al-Arab, an nasabing Salog ibinalik man giraray kan Irak sa Iran kan taon 1988 ta kaipohan na gayo ni Saddam Hussein an neutralidad kan Iran ta pig'antisipar an nagdadangadang na 1991 Golpong Gera. Dagdag pa, mayo man nganeng reparasyon an naguno sa hararom asin halawig na bokbokan na ini. Igdi pa nasaksi an pagkarampihan kan mga pwersang baliktaran naglado-lado; an Mujahedin Popular kan Iran nagkampi sa Iraking Baatista asin man an Iraking Kurdo kan Partido Demokratiko nin Kurdistan asin Patriotikong Unyon nin Kurdistan naglado sa Iran, asin gabos nagsapo nin makuring tios pakatapos kan dingklilan..\n↑ History.com. Kinua 22-05-17\n↑  Britannnica.com. Kinua 22-05-127\n↑ GlobalSecuritry.org.Kinua 22-05-17\nPinaghugot gikan sa "https://bcl.wikipedia.org/w/index.php?title=Gerang_Iran-Iraq&oldid=198350"\nLast edited on 23 Setyembre 2020, at 03:26\nHuring pigliwat an pahinang ini kan 23 Setyembre 2020, alas 03:26.


Home / News / Nawarang blouse ni Lola, sulot nin daraga sa plaza\nNawarang blouse ni Lola, sulot nin daraga sa plaza\nNAGA CITY – Nagrulungsi. Garal-gadal an boses.\nIni an sabi kan mga imbestigador kan saindang tukloon an 20 anyos na daraga na itinukdong may sulot kan nawawarang paboritong blouse ni lola Rosario "Charing" Pado, 69 anyos na taga Zone 4, Lazaro Compound, sa Barangay Mabolo, digdi.\nPhoto: JCI Philippines\nAn suspechado iyo si Nicole Lim y Cruz, kan Barangay San Cirilo, Pasacao, Camarines Sur.\nSabi sa sumbong ni Lola Charing, dae niya pighuhuna na mababawi pa an nawawarang gubing ta mayo nin nakaheling kan parahabas sa laog kan saindang residencia.\n“Masuerte sana gayod ako o dimalas sana siya (Nicole) ta iyo nanggad an naturuhokan kan sakong mga mata si blouse kong nawawara,” sabi kan gurang.\nIsinaysay kan victima na nagpasiring siya sa Plaza Rizal para magpahayahay asin magpahale nin pungot.\nNakua an saiyang atensyon kan magayon na color na blouse na sulot kan daraga na kapareyo kan saiyang nawawara na gubing.\nNaghagad nin tabang si Lola Charing sa mga pulis para imbitaran an daraga na may sulot kan blouse ta an saiyang suspecha iyo ito si nawawara saiya.\nInabot nin makuring nerbios an suspechado kaya pag-abot sa hepatura kan pulis, inako tulos na hinabonan talaga an saiyang sulot na blouse.\nAfuera kan blouse, gamit pa kan suspechado si hinabon na leggings kan lola patin sandals.\nSabi kan mga imbestigador mayo nin itinaong paliwanag an suspechado kun tano ta gamit niya an mga personal na gamit kan gurang.\nPati an gamit na kalson (panty) kan suspechado asin an bra, kabale sa mga hinarabon ki Lola Charing.\nLaen kan enot na nasambit na mga personal na rugaring kan victima, nakua pa sa suspechado an minasunod na mga gamit na pwedeng sadire man ni Lola Charing: sarong cream na bulong sa kurikong, panaw asin alipunga na may valor na P32.00; sarong deodorant cream na kantidad P95.00; sarong deodorant roll-on na kantidad P75.00; ; sarong cellular phone asin bateriya, na an valor P1,000.00.\nHuli sa incidenteng ini, dinara tulos an suspechado sa Naga City Hospital para sa physical examination, antes siyang iditinir kan Custodial Facility kan CIDG.\nSasangatan siya nin casong panhahabon.\nAn mga nag-arestar sa suspechado mga tawohan kan PNP, na pinapamayohan ni Senior Inspector Dennis A. San Juan, an jefe kan police sa Station I digdi. —BICOLSTANDARD.COM\nNawarang blouse ni Lola, sulot nin daraga sa plaza Reviewed by Bicol Standard on Thursday, October 29, 2015 Rating: 5


Gikan sa Sambanwá Bicol Missalette, 13 Diciembre 2020\nDakol na mga paagi asin okasyon na an Kagurangnan minadatong sa satuyang buhay. Siya minadatong bilang kusog sa pag-arang na makabangon sa problemang namumugtakan. Siya minadatong bilang biyaya sa mga sacramento na satong inaako na may pagtubod lalung-lalo na an pag-ako Saiya bilang kakanon kan satong kalag sa Eucaristia. Siya minadatong sa iba-ibang lalawgon na nakikisumaro asin nakikidamay sa mga kahandalan na dolot kan nakakagadan na COVID-19. Siya duminatong bilang inspirasyon na makabangon sa tahaw kan kasakitan kan mga tawong nawaran nin harong o kabuhayan nin huli kan mga bagyong uminagi satuya. Siya minadatong sa paagi kan mga tawong daing sawa sa pagtabang tangani sanang mabawasan an satong kahaditan sa buhay.\nSa mga circumstancia na marahay o maraot, maogma o mamundo, madiklom o maliwanag, minadatong an Dios. Alagad mas madali para satuya na mamibdiran asin maako an Kagurangnan sa kaogmahan bako sa kamundoan, sa karahayan bako sa kasakitan. Katakod kan saiyang pagdatong iyo an patanid o pagiromdom sa paagi ni San Juan Bautista: “Sa tahaw nindo may saro na dai nindo midbid.” “Duminatong siya sa sadiring harong alagad dai nindo siya inako.”\nSa tahaw kaining nagpapadagos na pandemia, ano talaga an hinahanap ta? Baka pagsustener kan satong naluging negosyo alagad pagpasipara kan satong pagtubod, personal na relacion ki Cristo? Baka ganancia o pagbawi kan mga nawara satuya an inaatupag ta alagad kulang sa pagmakulog, pagtabang sa kapwa? Baka gabos sana reklamo alagad mayo man nin konkretong ginigibo o plano?\nGusto tang magin viral na “plantito” o “plantita” sa social media alagad dai niato “feel” na magin “Cristito” o “Cristita”. Hagad ta na magmilagro an Dios tolos tolos tanganing padagos nang maglayas an virus alagad habo tang maghaloy sa dai nagimatan na pagtios.\nDaing patod an mga eksperto sa paghanap nin vaccine sa COVID-19. Erenotan sa pagpasiguro na mabakunahan an sadiring kahimanwa alagad dai puedeng negaran na mas maeenot an may kwarta, an may kuneksyon o an may poder.\nPoon kaidto sagkod ngonian kadaklan sa satuya hinanahanap si Cristo ki “Elias” o ki “Juan Bautista” asin sa mga circumstancia sanang magaya-gaya. Gusto tang dangogon an tingog ni Cristo na uyon sa sato alagad bongog kita o nagbobongog-bongogan kita sa tingog na Cristo na makulog sa satong boot o pagdangog. Ok sa sato na dangogon an tingog ni Cristo sa simbahan alagad habo tang hinanyogon an tingog kan satong kapwa sa opisina o mismong kapamilya. Gusto tang himateon an suhestiyon kan mga amigo, kaalyado o kabisto alagad dai niato minsan tinatawan nin pagkakataon na magtaram an mga nagkokontra satuya.\nGusto tang tanoson an korapsyon, an salang sistema sa gobierno alagad habo tang tanoson an satong ugali asin mga gawe-gawe. Namimiss ta na an mga kurahaw, ribok kan night life, kan bonding o tiripon nin mga magkakakabarkada, an pa-agang pag-surf sa social media alagad daing gayo niato naapreciar an kagayonan kan silencio asin paghorop-horop sa sadiri.\nDuminatong na an Kagurangnan asin padagos na minadatong sa aroaldaw niatong pagkabuhay. An saiyang pagdatong nagdodolot nin paglaom, kaogmahan, katoninongan, katiwasayan kun siya satong akoon asin mamidbiran sa gabos na klase nin circumstancia kan satong pagkabuhay. Olay ni San Pablo: “Danay kamong mag-ogma, danay na magpamibi, asin gabos na bagay ipagpasalamat nindo sa Dios. Alagad siguro an iba mahapot: Pano man kita mag-ogma sa tahaw kan labi-labing kasakitan? Ano man an ipapasalamat sa Dios sa tahaw nin makuring pagtios? Ano man an kwenta kan oratio imperata sa mga mayo na nin kwarta, ni kabuhayan, nin harong, ni pagkakan?\nSa mga dai nin pagtubod ki Cristo Jesus, an pandemiang ini maldisyon, an mga bagyong nag-agi satuya padusa alagad sa mga paratubod asin parasunod ni Jesus an pandemia bakong maldisyon kundi bendisyon, an mga bagyo bakong padusa kundi biyaya! Ining virus, ining mga bagyo, ini gabos na mga pagtios siring sa tingog ni Juan Bautista na nagpapagiromdom asin nag-aagyat satuya: “Magdanay kamong malinig asin daing digta: espiritu, kalag asin hawak; sagkod sa pagdatong ni Jesucristo na satong Kagurangnan.” Puede man baga na magdanay na nagsasarig minsan ngani nagtatakig, toninong asin malinig na puso asin isip minsan pa may COVID. Puede man baga na magdanay sa kabanalan minsan sa tahaw nin mga kahandalan asin katibaadan. Puede man baga na magin matanos minsan nagtitios. Ini an tunay na pag-andam sa panahon niato ngonian!\nSa kahurihurihi an gabos na bagay biyaya sa mga danay na nagsasarig sa Dios; na an gabos na nangyayari sa satuya marahay o maraot, maogma o mamundo igwa nin katuyuhan an Dios; na minsan sa makuring kasakitan igwa nin magugunong karahayan! Sa paghuna tang maldisyon saro palan na bendisyon kun poponan niato sa personal na conversion.\nIni an pangapodan ni Juan Bautista bako lang ngonian na panahon nin Adviento kundi ining sarong proseso sa pag-ako asin danay na pagmidbid ki Cristo sa gabos na circumstancia kan buhay ta digdi sa daga mientras na kita naghahalat kan saiyang pagdatong bilang mamomoton na hukom sa maabot na panahon.\n— Rev. Fr. Joey D. Gonzaga, SThD\nDirector, Commission on Doctrine


Magkasaroan, nakuang pareho gadan sa Lagonoy - BICOL STANDARD | Bicol News\nHome Bicol News Bikol news Camarines Sur News Police Report Magkasaroan, nakuang pareho gadan sa Lagonoy\nMagkasaroan, nakuang pareho gadan sa Lagonoy\nLAGONOY, Camarines Sur –“Nay patawaren po nen,u aq, ndezgrasya ko c sherly.” Ini an parte kan nasa laog kan inbox kan celphone ni Rolly Barranda y Remoto, taga Zone 7, Barangay San Sebastian, digdi.\nSi Rolly Baranda nakuang gadan, may lubid na ginamit sa pagbitay kan saiyang sadire, sa saindang kusina.\nAn saiyang kasaroan na si Shirley Malagueno y Pasuco, nakuang mayo nan in buhay, may tama nin taga sa saiyang liog, na iyo an saiyang ikinagadan\nSabi kan mga imbestigador, dinumanan ninda an harong kan mga victima, kaibahan si Natividad Barranda-Remoto, ina kan gadan asin si Shena Mae Malagueno, 6 anyos, aki ni Shirley.\nMaski na ngani nagpapadagos pa an imbestigasyon, an mga natipon na nindang evidencia nagsasabing ginadan ngona ni Baranda an saiyang kasaroan na si Shirley, antes tapuson niya an saiyang buhay.\nSa iwinalat na mensahe ni Rolly Barranda sa inbox kan saiyang celphone, sinabi pa kaini an minasunod:” dae ko na kya ogale neya, dapat tlaga arog kaan and gebohon seya ta nganing dae maheng kang mga ake neya..baad arogon p.kaya kamo na ang bhala sa mga ake, nea.”\nNakua sa lugar na pinangyarihan kan incidente an sarong sundang na may labang sarong pie may pitong pulgada, kabale na an polo, na isinuksok sa lanob na sawali, kan saindang kusina.\nIgwa pang 4 na celphones na nakua , an saro Samsung, na nakua sa laog kan cabinet asin sarong ZH & K celphone na sadire ni Rolly R. Barranda, na nakua sa ibabawa kan lamesa.\nSa nasambit na cellphone, kan binukasan kan mga awtoridad, may naheling na duwang mensahe na yaon sa outbox kan SIM card, na may nakasurat kan mga enot nang sinambit na tataramon.\nSa pakikipag-olay ngonian na aga ki PO3 Rolly Rubi Nebran, sinabi kaini na nagpapadagos pa an saindang imbestigasyon.\nSabi kan ina ni Rolly Barranda na sa apat na aki ni Shirley, solamente an ika-apat an sinasabing si Rolly an ama.—BICOLSTANDARD.PH\nMagkasaroan, nakuang pareho gadan sa Lagonoy Reviewed by Bicol Standard on Sunday, October 19, 2014 Rating: 5\nTags : Bicol News Bikol news Camarines Sur News Police Report


Puon sa Pagkasalbar sa Ehipto Sagkod sa Inot na Hadi nin Israel | Istorya sa Bibliya\nPuon sa Pagkasalbar sa Ehipto Sagkod sa Inot na Hadi nin Israel\nPinanginutan ni Moises an mga Israelita hali sa Ehipto pasiring sa Bukid nin Sinai. Duman itinao sainda ni Jehova an mga pagbuot niya. Paghaloy-haloy, nagsugo si Moises nin 12 lalaki para mag-espiya sa Canaan. Pero an sampulo sainda nagbalik na may maraot na bareta. Dahil diyan, gusto na kan mga Israelita na magbalik sa Ehipto. Huling mayo sindang pagtubod, pinadusahan sinda nin Diyos. Pinabayaan niya sindang maglagaw-lagaw nin 40 taon sa kaawagan.\nPag-abot nin panahon, pinili si Josue para panginutan an mga Israelita pa-Canaan. Tanganing tabangan sindang masakop an lugar, naggibo si Jehova nin mga milagro. Pinapundo niya an bulos kan Salog nin Jordan, pinabagsak an mga lanob kan Jerico, asin pinapundo nin maghapon an paghiro kan saldang. Pagkalihis nin anom na taon, nasakop kan mga Israelita an Canaan.\nPuon ki Josue, mga hukom an nanginot sa Israel sa laog nin 356 na taon. Mamimidbid ta an dakul sainda, arog ni Barak, Gideon, Jefte, Samson, asin Samuel. Mababasa man niyato an manungod sa mga babaying si Rahab, Debora, Jael, Rut, Noemi, asin Delaila. Gabos-gabos, 396 na taon nin kasaysayan an laog kan Kabtang TRES.\nAn espesyal na kakanonna ini na hali sa Diyos nahuhulog hali sa langit.\nAno an duwang pagbuot na mas mahalaga kisa sa Sampulong Tugon?\nAn Bulawan na Ugbon na Baka\nTaano man ta masamba an mga tawo sa sarong estatwa na gibo sa tinunaw na mga bulawan na hikaw?\nTolda Para sa Pagsamba\nNasa kalaog-lauging kuwarto kaiyan an kaban kan tipan.\nParareho an sinabi kan sampulong espiya, pero iba an sinabi kan duwang espiya. Siisay an tutubudan kan mga Israelita?\nPinukpok ni Moises an Gapo\nNakakua si Moises nin solusyon, pero napaanggot niya man si Jehova.\nTaano ta nagpadara an Diyos nin makamandag na mga halas tanganing kagaton an mga Israelita?\nMay nahiling an asno na dai nahihiling ni Balaam.\nNagin Lider si Josue\nMakusog pa si Moises, kaya taano ta rinibayan siya ni Josue?\nPaano tinabangan ni Rahab an duwang lalaki, asin ano an pakiulay niya?\nPagbalyo sa Salog nin Jordan\nSarong milagro an nangyari kan tumuntong sa tubig an mga saserdote.\nAn mga Lanob kan Jerico\nPaano mapupugulan kan sarong pisi an pagbagsak kan lanob?\nPuwede daw ipahamak nin sarong maraot na tawo an bilog na nasyon?\nMadunong na mga Gibeonita\nNiloko ninda si Josue asin an mga Israelita para mangako an mga ini, pero ginibo pa man giraray kan mga Israelita an saindang ipinangako.\nAn Aldaw Nagpundo sa Paghiro\nMay ginibo si Jehova para ki Josue na dai pa niya ginibo kaidto asin dai pa nuarin man nangyari.\nDuwang Babayi na Makusog an Buot\nPinanginutan ni Barak an hukbo nin Israel sa pakikilaban, pero taano ta si Jael an nag-ako nin pag-umaw?\nBinayaan ni Ruth an saiyang banwaan tanganing mag-iba ki Noemi asin maglingkod ki Jehova.\nNagpili an Diyos nin mga suldados para sa sadit na hukbo na ini paagi sa sarong kakaibang pagbalo sa paagi nin pag-inom.\nSa pangako niya ki Jehova apektado pati man an saiyang aking babayi.\nPaano naaraman ni Delaila an sekreto kan kakusugan ni Samson?\nSarong Aking Lalaki na Naglingkod sa Diyos\nGinamit nin Diyos an aking si Samuel tanganing ipaabot an makulog na mensahe para sa Halangkaw na Saserdoteng si Eli.\nI-share I-share Puon sa Pagkasalbar sa Ehipto Sagkod sa Inot na Hadi nin Israel\nKabtang 3—Puon sa Pagkasalbar sa Ehipto Sagkod sa Inot na Hadi nin Israel


Home / Albay / baretang bikol / Bicol News / Drugs / Guinobatan / News / Shabu / Iwal kan nadaog na Kapitan asin Vice Mayor sa Albay huli sa droga, urog na naglala\nIwal kan nadaog na Kapitan asin Vice Mayor sa Albay huli sa droga, urog na naglala\nBicol Standard Newspaper Tuesday, May 22, 2018 Albay, baretang bikol, Bicol News, Drugs, Guinobatan, News, Shabu\nGuinobatan, Albay – Urog na naglala ang dingkilan kan nadaog sa pagka Punong Baranggay asin incumbent Vice Mayor sa banwaang ini huli sa isyu kan iligal na droga na nag ugat sa pagpapaluwas kan narco list kan PDEA.\nIni matapos na magpa blotter sa Guinobatan Municipal Police Station si dating Kapitan Roland Mijares kan Brgy. Bubulusan kung saen pig aakusaran kaining si Vice Mayor July Tingzon an nasa likod kan mga huma sa buhay na naririsibi niya sa ngonyan.\nSegun sa sumbong ni MIjares, duwang banggi na suboot na narereparo niya an riding-in-tandem na pabalik balik sa luwas kan saindang residensiya.\nNagtutubod si Mijares na si Tingzon an nasa likod kaini huli sa expose niya na imbwelto man an bise alkalde sa iligal na droga.\nAndam suboot siya na patotoohan ini sa paagi kan pagluluwas na maninigong ebidensiya.\nSa suhay na intrivista kay Vice Mayor Tingzon, tinawan doon kaini na wara siyang kakayahan na magpagadan nin tawo o manakot gamit an riding-in-tandem huli ta siya ngani mismo an pirming solo sana naglalakaw asin warang bodyguard.\nIpiglinaw ni Tingzon na an pagkauyam saiya ni Mijares an haluyon na puon pa kan siya Municipal Councilor pa sana man kan taong 2005.\nSegun kay Tingzon, pina imbestigaran niya suboot an Bubulusan kan panahon na ito huli sa rampanteng illegal logging.\nTaong 2014, pigkwestyon man si Mijares kan Commission on Audit kun napasain suboot an mga bagas na dapat kuta relief sa mga naapektaran niyang residente.\nTaong 2016 kan pigraid kan mga kapulisan an residensiya kan nasabing Kapitan huli kan isyu sa droga.\nSinahutan suboot ni Mijares si TIngzon na iyo an nagpasugo na i-raid ini.\nAn pinaka latest suboot na nadagit si Mijares kay Tingzon, iyo an sinabi niyang 95% kan mga nasa listahan kan PDEA na taga Guinobatan (10 Kapitan, 12 Kagawad) an totoo.\nTinawan doon ni TIngzon na an pinagbasehan niya suboot iyo an bilang kan mga naaraman niyang nagsurrender sa Oplan Tokhang kan PNP.\nDigdi suboot nadagit nin maray si Mijares, urog na kan nadaog ini sa pagka Kapitan, kun kaya nagpuon ng akusaran kaini an Bise Alkalde na imbwelto sa droga.\nSa Presente, tulo ng Drug Test Result hali sa Regioanl Crime Laboratory, PDEA, asin DOH an ipinaluwas ni Tingzon sa publiko, kung saen ipinapahiling na negative siya sa droga, ngani patunayan na mali an akusasyon saiya ni Mijares na naggagamit siya nin droga.\nNagtutubod si Tingzon na pulitika an dahilan kan isyung ini huli ta an nasa likod suboot ni MIjares iyo an opisyal man sa munisipyo na muya siyang rauton huli ta may plano siyang kalabanon sa 2019 Local Election.\nDae na nginranan kan Bise Alkalde kun sisay na opisyal ini, alagad sinabing nasa Narco List man ini kan PDEA.\nMiyentrastanto, kinumpirma ni Tingzon na sa 34 na mga nagkandidatong sa Brgy Election na nasa Narco list kan PDEA asin PNP, 14 digdi an nanggana, 22 an nadaog.\nSa 10 Kapitan na nginaranan kan PDEA, 7 an nanggana, 3 an nadaog, kabale na suboot si Mijares.\nHabang sinusurat an baretang ini, wara pa nin komento si Mijares sa mga pahayag na ini ni Vice Mayor Tingzon.\nIwal kan nadaog na Kapitan asin Vice Mayor sa Albay huli sa droga, urog na naglala Reviewed by Bicol Standard Newspaper on Tuesday, May 22, 2018 Rating: 5


Gat Andres Bonifacio monument itutugdok sa Naga, plano tinuturogan\nAn Ciudad nin Naga sa dai mahahaloy magkakaigwa man nin sadiring munumento si Gat Andres Bonifacio, alagad sarong taon na an resolusyon kan Sangguniang Panlungsod dai pa nakakasumiter an Arts Culture and Tourism Office (ACTO) kan saindang plano asin kun sain na lugar ipapatugdok.\nSi Consejal Elmer Baldemoro na iyo an padreno kan resolusyon sa Sangguniang Panlungsod nganing marealisar an proyekto nagsabi si Bonifacio na saro man sa national hero asin ama kan Philippine revolution kun bako dahil saiya baka dai pa kita libredo sa pananakop kan dayuhan na haros parejo man an naging kontribusyon ni Dr. Jose Rizal.\nMas marhay pa si Rizal igwa nang tolong munumento sa Plaza Rizal, Eco Park asin City Hall asin si Jose Maria Panganiban igwa man nakatindog sa laog kan Naga Central School-1 na pigseselebrar cada Febrero, sabi pa ni Baldemoro.\nKan nakaaging Noviembre 30, holiday iyo an ika-153 anibersaryo kan kamundagan alagad huli kan kawaran kan saiyang mumumento mayong nangyayaring selebrasyon sa ciudad.\nSa saiyang proposal dapat itugdok sa bagong development area sa barangay Sta. Cruz na yaon na digdi an City Health Office 2 asin igwa nang bagong edificio nin escuelahan. Alagad hahalaton ninda an isusumiter na plano kan ACTO.\nSi Baldemoro nagpahayag na sarong taon na an saiyang aprubado nang resolusyon na tinutukahan si Alec Santos komo pamayo kan ACTO kinakaipuhan maghaman nin plano asin desinyo kan munumento alagad namumundo an consejal dai pa naheheling an plano.\nMunumento ni Gat Andres Bonifacio. (deposit photos.com)\nNagkaigwa na siyang privileged speech sa sesyon regular kan SP sa agi-agi ni Bonifacio sagcod inapodan nin atensyon si Santos kun ano na nangyari sa plano.\nPigtalaan na maging bisita sa sesyon regular kan Martes, Deciembre 14 alagad dai makaka-atendir sa dahilan na igwang aatendiran na actividad.\nAlagad dai pa digdi mapundo an consejal sagcod na huroton an jefe kan ACTO na magpaliwanag.\nPig-text man kan Bicol Mail si Santos nganing makua an saindang lado alagad mayong reply sagcod inapodan sa telepono dai nagsisimbag.\nAn consejal nagtutubod na suportado ni Bise Presidente Leni Robredo an saiyang proyekto mantang saludo an VP ki Bonifacio na naging inspirasyon sa pakikipaglaban sa mga dayuhan.\nSa mensaje ni VP Leni sa Bonifacio Day kan Noviembre 30 ‘‘Tumindig si Bonifacio at nagsilbi itong inspirasyon sa pagtindig ng marami pang iba. Nagsisilbi siyang inspirasyon hanggang sa ngayon: Binabalikan natin ang kanyang halimbawa sa tuwing kailangan nating itaya ang lahat sa ngalan ng katarungan at makataong lipunan. Dala ni Bonifacio ang diwa ng laylayang pumapalag sa pang-aabuso ng makapangyarihang interes.’’ (DPAureus)


Pagpasa-irarum sa Comelec control kan Garchitorena, CSur iginilid\nIZUSU MUX ni Alcalde Nelson Bueza pinaheling sa Garchitorena PNP na may mga tama nin bala kan posibleng M-16 armalite.\nHarayo pa sa posibilidad na ipasa-irarum sa Comelec control an banwaan nin Garchitorena, Camarines Sur kasunod kan suboot insidente nin paghihipa sa alcalde digdi alagad nakasalbar kaibanan an saiyang familya asin candidatong bise alcalde kan Lunes na maagahon, Mayo 6 sa barangay Maligaya.\nSa ginibong joint conference kan AFP, PNP asin Comelec sa PNP Provincial Office kan Camarines Sur kan Lunes mayo pa sindang naheheling na an insidente huli sa political rivalry.\nSi Alexander Marpuri, opisyal na parataram kan Comelec Camarines Sur nagsabi na sa saindang ginibong conferencia dai pa makatao nin rekomendasyon mantang nagpapadagos pa an imbestigasyon kan Garchitorena Municipal Police Station.\nMaging si Provincial Director Col. Federico Roy Jr. nagpahayag sa media na sainda pang pig-aadalan an situasyon sa banwaan nin Garchitorena huli ta dai paman napoprobaran na karibal sa politica an nasa likod kan pagprobar na hipaan an alcalde.\nMay mga tama nin bala an isuzu MUX kan alcalde na nakapuli pa matapos pakaskason an dalagan kan vehiculo kan saiyang tsuper.\nSinabi pa ni Marpuri na bakong madali na ipasairarum an sarong lugar sa Comelec control huli ta kaipuhan an busising pag-aadal asin hahalaton ninda an resulta kan imbestigasyon sa pigsasabing pag-ambush ki Alcalde Nelson Bueza an saiyang esposa na si Yolly, an saiyang running mate Marcelo Aragdon asin saiyang tsuper Errol Arcilla.\nPinahayag sa miembros kan media kan alcalde na saindang hahagadon na ipasairarum an saiyang banwaan sa Comelec control huli kan pagprobar sa saindang buhay.\nSinabi pa kan alcalde antes nangyari an pananambang sa saiya asin mga kaibanan kaini mantang lunad sinda sa isuzu na sadiri kan saindang familia igwa na ining narerecibing huma sa buhay.\nMay mga binabayadan na an saiyang kalaban nganing takuton an saindang grupo sa pagkampanya. Huli kaini, tubod siya na igwang anggulo nin politica an insidente asin ipapaubaya niya sa awtoridad an imbestigasyon kan caso.\nKinumfirmar kan Garchitorena PNP na an alcalde nagpa-record kan insidente na nangyari sa Brgy. Toytoy, Garchitorena, CS mga ala-1:30 nin maagahon, Mayo 6 kan sinda tambangan kaibanan an saiyang esposa asin an nagdadalagan na bise alcalde Aragdon asin tsuper.\nSinabi pa na nakaheling sinda nin armadong kalalakihan antes paputokan alagad dai man mabisto huli ta madiklum an lugar.\nPinaheling sa pulisya an mga tama nin bala sa saindang ginamit na vehiculo.\nSaiya pang sinabi na nag-atendir siya sa miting kan saindang grupo sa partido na kinababalehan ninda gubernatorial candidate Congressman Nonoy Andaya asin dating alcalde Arnie Fuentebella na nagcacandidatong diputado sa cuarto distrito kan Camarines Sur alagad kan mag-agi sa Brgy. Toytoy, pigprobaran an saindang buhay na maswerteng mayong tinamaan nin bala.


Bise Gobernador Papin malaban gobernador\nIgwa nang malaban sa cargong gobernador contra ki Luigi Villafuerte, karibay ni Gobernador Migz Villafuerte na ultimo nang termino sa Capitolio Provincial kan Camarines Sur sa maabot na eleksyon sa Mayo 9, 2022 alagad an saiya man sanang bise gobernador Imelda Papin.\nSi Papin nagpahayag na sa media kan saiyang ambisyon na mag-file kan saiyang candidatura nganing tuwadan si Villafuerte asin magcandidatong gobernador asin labanan an saiyang tugang.\nSi Gob Migz, maplantiar naman kan saiyang certificate of candidacy bilang candidatong congresista kan Rinconada district laban ki Iriga City Mayor Madel Alfelor.\nAn saiyang candidatura sa lindong kan Partido Federal ng Pilipinas (PFP) ni dating senador Bongbong Marcos na nagsangat na kan saiyang candidatura bilang presidente alagad dai pa nag-anunciar kan saiyang ka-tandem na bise presidente.\nSi Papin enot nang nagpahayag sa Bicol Mail kan saiyang ambisyon bilang gobernador alagad dai pa nagsabi kun siisay an saiyang bise gobernadora mantang sa ngunian ‘‘last two minutes’’ an saiyang pinal na desisyon.\nPiglalaoman na sa laog kan duwang aldaw kukumpletohon an saiyang line-up sa mga candidatong vocal kan limang congressional district kan Camarines Sur asin posibleng an mga candidatong alcalde kan Anduyog Party iyo an saindang kaibanan na mga candidato local, alagad pighahalat an saiyang kumfirmasyon.\nSi Andaya, enot nang nagsabi na dai na siya macandidatong gobernador asin nag-file na kan saiyang certificate of candidacy bilang candidatong congressman sa premir distrito kan Camarines Sur.\nSi Andaya nagpahayag sa mga candidatong alcalde kan Anduyog Party na kun macandidato siyang gobernador an mawot niyang makalaban si Congresista ElRay Villafuerte kan segundo distrito kan Camarines Sur. (dpa)


An Pinasimpleng Watchtower—Taano ta Iinintrodusir? | Pag-aadalan\nSA LAOG nin dakol na dekada, pinahalagahan asin pinakinabangan nin mga tawo sa bilog na daga an basado sa Bibliang impormasyon na ipinupublikar sa An Torrengbantayan. Kan Hulyo 2011, ipinublikar an enot na isyu kan pinasimpleng pag-aadalan na edisyon kan magasin na ini sa Ingles. Ipinaliwanag sa isyung iyan na poprobaran an bagong edisyon na ini sa laog nin sarong taon, asin kun kapakipakinabang iyan, ipapadagos an pagpublikar kaiyan.\nNgonyan, sarong kaogmahan na ipaisi na nagdesisyon kami na ipadagos an pagpublikar kaiyan. Dugang pa, sa maabot na panahon magkakaigwa man nin pinasimpleng edisyon sa Pranses, Portuges, asin Kastila.\nKUN TAANO TA PINAPAHALAGAHAN\nPakaresibi kan pinasimpleng edisyon, an nagkapira sa Timog Pasipiko nagsabi: “Ngonyan talagang lubos nang naiintindihan kan mga tugang an Watchtower.” Sinabi sa saro pang surat: “An panahon na ginagamit kaidto sa pagsabot sa mga termino asin pagpaliwanag kan mga tataramon ginagamit na ngonyan sa pagsabot kan sitadong mga teksto asin kan koneksion kaiyan sa pinag-aadalan.”\n“An panahon na ginagamit kaidto sa pagsabot sa mga termino asin pagpaliwanag kan mga tataramon ginagamit na ngonyan sa pagsabot kan sitadong mga teksto asin kan koneksion kaiyan sa pinag-aadalan”\nAn sarong naggradwar sa kolehio sa Estados Unidos nagsabi: “Desiotsong taon kong ginamit sa pagtaram asin pagsurat an pananaram nin halangkaw na edukasyon. Kinatodan kong magtaram asin mag-isip nin mas komplikado kisa sa kinakaipuhan. Narealisar ko na kaipuhan kong gumibo nin dakulang mga pagbabago sa sakong paagi nin pag-isip asin pagtaram.” Bilang saro nang epektibong ebanghelisador, sia nagsurat: “Dakulang tabang an pinasimpleng edisyon nin Watchtower. An pananaram dian nagtatao sa sako nin marahayon na halimbawa kun paano papasimplehon an mga bagay-bagay.”\nSarong sister sa Inglatera na nabautismohan kan 1972 an nagsurat dapit sa pinasimpleng edisyon kan Watchtower: “Kan binabasa ko an pinakaenot na isyu, an pagmate ko garo nakatukaw si Jehova kataed ko, na nakaakbay sa sako asin binabasa mi iyan. Garo sia sarong ama na nagbabasa nin estorya sa aki nia bago ini magturog.”\nAn sarong Bethelite na sister sa Estados Unidos na labi nang 40 taon na bautisado nagsabi na kun beses an pinasimpleng edisyon nagtatao sa saiya nin bagong pakasabot. Halimbawa, sa isyu na Setyembre 15, 2011, ipinaliwanag sa kahon na “Some Expressions Explained” na an pananaram na ‘panganoron nin mga saksi’ sa Hebreo 12:1 nangangahulogan na “dakolon sinda kaya dai sinda mabilang.” Sinabi nia: “Lalong nagin malinaw an pakasabot ko sa bersikulong ini.” Dapit sa semanal na pagtiripon, sinabi pa nia: “Dawa kun an simbag nin aki direktang hali sa pinasimpleng edisyon, bako iyan eksaktong kapareho kan standard na edisyon kan The Watchtower na ginagamit kan kadaklan. Kaya, para sa mga nagdadangog, garo nagkomento an aki sa sadiri niang tataramon.”\nSaro pang sister sa Bethel an nagsurat: “Gustong-gusto kong madangog an komento kan mga aki sa kongregasyon. An pinasimpleng edisyon nin Watchtower nakakatabang sa sainda na magkomento na may pagkakombensido. An saindang mga komento nakapakusog sa sako.”\nAn sarong sister na nabautismohan kan 1984 nagpahayag nin apresasyon sa pinasimpleng edisyon: “An pagmate ko isinurat iyan para sa sako mismo. Paagi kaiyan, talagang madali ko nang naiintindihan an binabasa ko. Kompiado na ako ngonyan na makakasimbag ako sa Pag-adal sa Torrengbantayan.”\nPANTABANG NA PINAPAHALAGAHAN NIN MGA MAGURANG\nAn ina nin sarong siete anyos na aking lalaki nagkomento: “Haloy asin nakakapagal an pagpaliwanag nin dakol na sentence kun nag-aandam kami para sa Pag-adal sa Torrengbantayan.” Paano nakatabang an pinasimpleng edisyon? Sia nagsurat: “Nagngalas ako huling kaya na niang makikabtang sa pagbasa nin mga parapo asin naiintindihan nia talaga an kahulogan kaiyan. Huling bakong depisil an mga termino asin mas haralipot an sentence, dai sia nag-aalangan na makikabtang. Dai ko na sia tinatabangan sa pag-andam kan saiyang mga komento para sa mga pagtiripon, asin pirmeng nakapokus an atension nia sa magasin durante kan pag-adal.”\n“Nagngalas ako huling kaya na niang makikabtang sa pagbasa nin mga parapo asin naiintindihan nia talaga an kahulogan kaiyan”\nAn ina nin sarong nuebe anyos na aking babae nagsurat: “Kaidto kaipuhan mi pa siang tabangan sa saiyang mga komento. Ngonyan sia na mismo an nag-aandam kaiyan. Bihira mi nang ipaliwanag o pasimplehon an impormasyon. Huling bako na iyan depisilon sa saiya, namamate na niang parte talaga sia kan Pag-adal sa Torrengbantayan.”\nANO AN PAGMATE NIN MGA AKI?\nDakol na aki an nakakamate na an pinasimpleng edisyon nin Watchtower espesyalmenteng dinisenyo para sa sainda. An 12 anyos na si Rebecca nakiolay: “Ipadagos tabi nindo an pagpublikar kan bagong edisyon!” Sinabi pa nia: “Gustong-gusto ko po an kabtang na ‘Some Expressions Explained.’ Simplehon iyan kaya tamang-tama sa mga aki.”\nArog man kaiyan an namatean kan siete anyos na si Nicolette: “Dati nadedepisilan akong saboton an Watchtower. Mas nakakapagkomento na ako ngonyan.” Si Emma, na nuebe anyos, nagsurat: “Dakulang tabang iyan sa samo kan tugang kong lalaki na sais anyos. Mas naiintindihan mi iyan! Salamat po!”\nMalinaw nanggad, dakol an nakikinabang sa edisyon nin Watchtower na naggagamit nin madaling masabotan na mga termino sa simpleng mga sentence. May pangangaipo na napapanigoan kaiyan kaya padagos iyan na ipupublikar kasabay kan standard na edisyon na kapakipakinabang nanggad na probisyon poon pa kan 1879.


Mga manlaen-laen na drone\nDrone na pinalayog\nAn mayong-pilotong pang-ayreng behikulo (Ingles: unmanned aerial vehicle), pinakabistado bilang drone, sarong aircraft na dai pigkokontrol nin sarong pilotong nakasakay.\nAn drone pwedeng may natatakod na kompyuter na naasikaso sa mga hiro kan duros asin kan presyon nin ayre. Minsan ini nakaprograma sa partikular na puntarya. Alagad, mga importanteng desisyon sa paglayog kaini asin sa tuyong gigibohon kaini kinokontrol kan mga operador sa ibaba.\nAn darakulang drone parati ginagamit kan pwersa militar, halimbawa sa pagbataw o pag'espiya o sa laban na dai kinakaipo an soldados. An iba man kaini nakaprograma na rataon. Totoo, an mga drone ginagamit man kan sibilyan sa pagsigbo nin kalayo, sa pagretrato o sa pagwarak nin mga bagay sa mahiwas na lugar o paghatod nin paninda. An mga drone ginigibo sa iba-ibang sukol: may lakbang kan pakpak na pirang sentimetro sana o naabot man nin 60 metro (200 pye) arog na kan sakayan na eroplano. Kun an ibang desenyo kan drone mayong pinag'iba aa hitsura kan ordinaryong eroplano, an aling-alingan na mga drone may apat na elise sa ekis na estruktura. Alagad, igwa man arog kaining drone na an elise tolo sa triangulong estruktura, pero igwang naabot anom asin walong elise para ngane para duman sa pagtrabahong magagabat. An distansya kan drone na pwedeng ibyahe naabot na 100 na kilometro asin pirang oras na layog. An saradit na drone halawig na an 1 kilometrong layog asin mga 25 minuto sana an tagal sa ayre.\nAn Wikimedia Commons igwa nin medya dapit sa Mayong-pilotong pang-ayreng behikulo.\nAn Wikiquote igwa nin mga pagsambit na relatibo sa: Mga drone\n↑ PC Mag. Kinua 12-10-16\n↑ Pocket-Lint. Kinua 12-10-16.\nKinua sa "https://bcl.wikipedia.org/w/index.php?title=Drone&oldid=220346"\nMga daing pilotong behikulo sa ayre\nHuring binago an pahinang ini kaitong 26 Nobyembre 2021, alas 13:56.


Home / Albay / Bicol / Bicol News / Legazpi City / Naga City / News / No. 1 drug suspect sa Albay, nabadil, gadan\nNo. 1 drug suspect sa Albay, nabadil, gadan\nBicol Standard Newspaper Thursday, August 10, 2017 Albay, Bicol, Bicol News, Legazpi City, Naga City, News\nLEGAZPI CITY 8/10/17 (BICOLSTANDARD) – An pig pig coconsiderar na No. 1 sa listahan kan mga pigtutubodan na imbuelto sa illegal na droga sa Albay an binawian nin buhay sa pakipag badilan sa mga pulis.\nSi Orlando R. Rolda, Punong Barangay kan Paulog, Ligao City, an naporohan nin bala hale sa mga awtoridad kan suboot mag probar siyang maglaban.\nSigon sa pahayag ni Chief Inspector Arthur Gomez, an spokesman kan Albay PNP, mas pinili ni Rolda na maglaban sa mga awtoridad en vez na magsuko na sana kan maaraman na mga pulis si saiyang naka-transaksyon sa illegal na droga.\nNakatabang kan Ligao City police an saindang Intelligence Branch asin ibang mga drug enforcement agencies sa buy bust operation contra sa ki Kapitan Rolda.\nSi Rolda dati nang nagsuko sa mga awtoridad kan enot na ipig lansar an Oplan Double Barrel.\nAlagad, pirang aldaw sana an nakalihis nagbwelta na naman siya sa aktibong pagpabakal kan illegal na droga.\nGusto kuta kan mga pulis na kumbensiron si Rolda na mag-suko sa mga awtoridad, alagad nagbunot tulos kan saiyang badil asin nakipag ribayan nin putok sa mga awtoridad.\nMaroromdoman na pirang beses nang naging laog kan mga bareta si Rolda.\nEnot, sa ciudad nin Naga, kan binadil niya si Myrna Reyes sa sarong bar sa Magsaysay Avenue.\nNa-imbeulto man an saiyang pangaran sa saro pang incidente sa Pili, Camarines Sur.\nMientrastanto, sa pinakahuring incidente sa Paulog, Ligao City, kaiba kan mga pulis bilang mga testigo, iyo an representante kan Departamento de Justicia, mga miembros kan local na media asin mga official kan barangay.\nNo. 1 drug suspect sa Albay, nabadil, gadan Reviewed by Bicol Standard Newspaper on Thursday, August 10, 2017 Rating: 5


MOPPING UP OPERATION NG VIRAC RIVER WARRIORS, PREPARATION SA ISASAGIBONG SITE INSPECTION | Municipality of Virac\nMOPPING UP OPERATION NG VIRAC RIVER WARRIORS, PREPARATION SA ISASAGIBONG SITE INSPECTION\nRAIN OR SHINE nag konduktar ang grupo kang river warriors nin mopping up operation sa minaridong ngonian na aldaw in preparasyon sa isasagibong site inspection niyato sa lugar kaiba ang mga line offices nin satuyang LGU sa planong development sa area. Naheling niyato na talagang halos maski mag urualdaw kita nin clean up drive dakul pa man siyempre ang na retrieve niyatong basura.\nDahilan ta ang paglinig niyato seryoso asin bakong pakitang tawo. Ang gabos piga sinsin ninda base sa sakuyang direktiba..\nHangad niyato na magi kitang successful sa kamawotan niyatong ini. Sige sana kami para sa kalinigan asin kagayunan nin banwaan nin Virac.


Naga, duwang aldaw nagrumdom kan People Power\nDuwang aldaw an ginibong actividades sa Ciudad nin Naga sa paggirumdom kan ika-32 na anibersaryo kan Edsa People Power Revolution na pinonan kan Febrero 24 hasta 25 na magkasuhay pigcelebrar kan mga progresibo, militanteng grupo asin sa ika-duwang aldaw iyo an Eucharistic Celebration na pinangenotan ni Arsobispo Rolando Tria Tirona kan Archidiocesis nin Caceres.\nAn misa pigconducir sa St. Jude Thaddeus Parish Church sa Barangay Concepcion Grande na kabali sa mga nag-atendir sinda Bise Presidente Leni Robredo, Congresista Gabby Bordado kan tercer distrito kan Camarines Sur, Alcalde John Bongat kaibanan an mga opisyales lokal kan City Hall asin iba pang mga organisasyon civico asin ordinaryong namamanuan.\nSa mensaje ni Robredo tinawan halaga kaini na an People Power Revolution iyo an pagrumdom sa gabos na mga adal na naguno kan namamanuan Filipino na nagpabagsak kan diktadurang rehimin ni dipuntong Ferdinand Marcos.\n‘’An aldaw na ini sarong paggirumdom na an poder yaon sa kamot kan lambang Filipino asin bako sana sa gobierno, dapat an voces kan pigconducir na People Power Revolution, 32 nang taon an nakakaagi maninigo na isapuso aroaldaw tanganing dai mangyari na mautro an madiklom na istorya kan nasyon. Kinakaipuhan na labanan an siisay na maprobar na rauton an dignidad kan mga Filipino’’.\nAn paggirumdom kan People Power bako lang ginibo sa EDSA envez igwa man kaparejong actividades sa mga provincia nin Pampanga, Cebu, Pangasinan, Quezon asin iba pang ciudades asin provincia.\nAn Bise Presidente, pinili sa Ciudad nin Naga na digdi girumdomon nganing ipaabot an pagcelebrar sa provincia bako lang nakacentro sa Metro Manila mientras na an People Power pinaglaban kan nasyon.\nSa lado kan mga progresibo asin militanteng grupo hali sa limang congressional district kan Camarines Sur nagkaigwa nin pag-martsa hali sa Bicol Central Station pasiring sa mga mayor na kalye kan centro kan ciudad sagcod nagtiripon sa Plaza Oragon.\nSa saindang hiro protesta, hinagad ninda na dapat labanan kan namamanuan Filipino an diktadura na gobierno asin an pigtutulod na charter change kan administrasyon ni Presidente Duterte.\nSaindang pigdedenuncia an TRAIN Law huli ta mas lalong pinagabat an pagbuhay kan dati nang nagtitios na mga familia. (dpa)


Home / Bicol News / Mga parol na gibo sa recyclable na materiales, ibinida kan PNP\nMga parol na gibo sa recyclable na materiales, ibinida kan PNP\nBicol Standard Thursday, December 12, 2013 Bicol News\nPILI, Camarines Sur— Dakulang kaogmahan an dinadara kan mga darakula asin makokolor na parol na ibinogtak kan PNP Provincial Office sa saindang opisina.\nAn mga parol na ini parte kan sarong contest kan mga hepatura sa provinciang ini sa makakagibo kan pinakamagayon na parol.\nManlaen-laen na recyclable asin indigenous na materiales an ginamit para sa pagibo kan mga higanteng parol na ini, arog kan mga boteng plastic, bunot nin niyog, banig, water hyacinth, asin pili nut shell.\n37 na hepatura an nagbale sa kompetisyon, na matapos sa fecha 17 kan Disyembre, an aldaw kun nuarin iaanunsyar an mga nanggana.\nTaon-taon nagigibo an PNP kan kompetisyon na ini, tanganing ipaheling man an mga abilidad kan mga pulis bako lang sa pagpasunod kan ley, kundi pati naman sa pagpapagayon kan kapalibutan gamit ang mga materiales na barato asin madaling makua.\nMga parol na gibo sa recyclable na materiales, ibinida kan PNP Reviewed by Bicol Standard on Thursday, December 12, 2013 Rating: 5


Home / Bula / Camarines Sur / Police Report / Agom na babae, ina, pinokpok sa payo kan agom sa Bula, CSur\nAgom na babae, ina, pinokpok sa payo kan agom sa Bula, CSur\nBicol Standard Newspaper Tuesday, November 06, 2018 Bula, Camarines Sur, Police Report\nNAGA CITY (Bicol Standard) - Naglansar nin hot pursuit operation an mga miembros kan PNP sa Bula, Camarines Sur tanganing arestaron si Joey Cariaga, may agom asin residente kan Brgy. Sagrada sa banwaan na ini.\nSi Cariaga iyo an pig tutukdong nag gadan kan saiyang agom na si Noime Cariaga, 40, asin kan ina ni Noemi na si Florencia Antioquia, 80 anyos.\nSegun ki P/Sr. Insp. Rustom Dela Torre, an hepe kan Bula PNP, an krimen nangyari sa pag-oltanan kan alas 10:00 na bangui, kasubangui (Nov 5) hasta alas 7:00 nin aga, ngonian na aldaw (Nov 6).\nNagluluwas sa mga nagunong informasyon kan mga awtoridad na an suspechado nakipag inuman pa kasubangui sa saiyang mga kaamigo. Enot ining nagpaaram na mapuli para areglaron an dai ninda pagka-intindihan sagkod an saiyang agom na si Noime.\nMayo nin naka risa kan incidente ta mamusog si hugnak kan uran kan nasambit nang mga oras, kaya aga na kan maaraman an nangyari.\nKan nadiscubre an krimen si Noemi haros dai na mabisto nin huli sa mga tama sa saiyang payo , lalawgon asin ibang parte kan lawas.\nAn ina ni Noemi na si Florencia, igwa man nin tama sa saiyang payo, na sabi kan mga imbestigador, pinokpok nin kahoy.\nSaro sa mga pigtutubodan na causa kan krimen iyo an pag selos kan agom na lalaki sa saiyang agom, na pwedeng iyo an guinikanan kan saindang iwal.\nIdinagdag kan pulis na sasangatan nin casong murder asin parricide an suspechado nin huli sa pag gadan kan saiyang agom asin sa ina kan saiyang misis.\nAgom na babae, ina, pinokpok sa payo kan agom sa Bula, CSur Reviewed by Bicol Standard Newspaper on Tuesday, November 06, 2018 Rating: 5


Mag-ingat sa cellphone scam | catanduanestribune.com news\nInaabisuhan na sa panahon ngonian ning pagtios, uso na naman ang cellphone scam.\nKan nacaaguing semana, iguang nacaribe nin text manongod sa pa-raffle ning sarong brand ning 3-in-1 na kape, na siya na an masunod na magana.\nBilang pruweba, itinao kang scammer an pangaran asin kontak number kan soboot nanggana asin pinaapudan sa victima. Natural, kakumplot man sana kan scammer an masimbag, caya nakumbinse an victima na totoo talaga an pigasabi kan scammer.\nDuman na siya hinagadan nin cuarta, magpoon P4,000 hanggan uminabot ini nin lampas cincuenta mil.\nKang matubis an siningotan na perac, nangutang na man saiya sa kapamilya asin mga kamidbid. Dae nagtubod sa abiso kang iba na scam an saiyang nalaogan.\nKang dae na siya nakatao nin imo, duman na nakagimadmad an pobreng victima. Kang pig-trace ang lugar kung saen pinadara an cuarta, aduman palan sa Dinagat Island sa Surigao del Norte.\nSabi kan mga pulis, masakit nang mabawi an hinabon na cuarta, afuera na sana kung maghagad pa otro y madakop ini sa entrapment operation.\nIgua man nin mga nakarecibe nin soboot text hari sa representante kan NPA sa islang Catandungan. Pareho man ini kan mga sc[U1] ammer nin mga raffle asin iba pa, kaya kung an sisay man makarecibe caini, dai pagsimbagon.\nBagui ka man sanang sila na babanwiton sa dagat. Oras na magnamit ka kan paon, sa masunod na kagat mo, dali ka na asin an saimong pinagalan.\nNabigla an mga motoristang nagpunta sa Himlayan San Lorenzo kan Defuntorum.\nPaglaog kan saendang awto, traysikel y motorsiklo, dagos na ining pinara y hinagadan nin parking fee. Iguang itinaong sarong pidasong papel na soboot parking ticket, na dae man nganing numero y senyal na ini aprobado nin BIR.\nAn cada awto cuarenta pesos, an traysikel y motor siguro veinte pesos man.\nSegun sa reclamador, sala man na pinag-implementar an palisiyang ini na daeng anuncio sa publicong mavisita sa sa lulubngan kan saendang mga gadan.\nSabi pa, cotana daa libre an parking sa Himlayan ta sa laog nin sarong taon, duwang vez man sana sinda nakapunta sa lugar, kung anibersaryo kan pagkagadan y kung Defuntorum.\nMayad daa kung toltol man an parking area, ta an aduman daa kagabonan na naging mahanglas matapos an uran.\nKung magiging permanente daa an parking fee na ini, cotana daa ipasemento kan manejamiento an kagabonan sa paglaog sa gate y dae na pagparkingan ning gadan.\nNagreclamo man an sarong residente nin Bato manongod sa checkpoint na binogtak kan pulis kan mismong Noviembre uno.\nSegun sa saiya, minsan iguang poder an pulis na magkahang nin checkpoint sa arin man na parte kan Bato maski anong oras, baguing sala man sa pagheling kan publico (dae kabala an mga Publico sa Virac) na gibohon ini sa oras kan Defuntorum.\nDae lamang daa naherak an PNP sa mga tawong mavisita sa saendang mga mahal sa buhay na nalapa na sa sementeryo, aabarahon pa sa checkpoint.\nCotana daa, an binantayan kan mga ini iyo an mga camposanto lalo na an mga mausoleo na hinubonan nin gamit kan mga nagvisitang familia. Magcapira daang mausoleo an rinangka an candado para tabagon an mga sinaray na pagcaon asin gamit kan magparibod an kagfamilia pagsampot kan matanga nin Nov. 1.\nNueve cientos treintang familia palan sa island maogma an natangkas sa listahan ning 4Ps.\nSegun sa DSWD, an mga hinaring ini sasalidahan man nin mga qualificadong pobreng familia na maisihan pakatapos kan Listahanan.\nAn rason sa paghari kan 930 iyo na an saendang mga aki nag-graduar na sa senior high school o lampas nang 18 ang edad.\nAn iba man nag-asenso na an pagbuhay y an iba por sobre ta nagviolar kan mga condisyones kan 4Ps, lalo na kung an narecibeng perac pinamakal ogaring nin mga gamit sa harong arog kan TV, cellphone asin iba pa, naubos sa agua de pataranta y juego, y dae man pigagamit sa pag-ataman kan saendang mga aqui, lalo na sa escuelahan.\nAn cadaclan, dae na gatrabaho, masque na lamang magtanom-tanom sa saendang solar, ta an gibo maghalat na sana kan pay-out.\nMagayon an plano kan sarong lehislador na imbes na cash, gibohon na sanang bagas an italtag sa 4Ps, tanganing an mga ini maghanapbuhay man para sa isisila sa oro-aldaw. Helingon ta daw kung mangyari...


Konsultasyon sa pagpatindogcell sites, iginilid na kan PU\nIginilid na kan Public Utility Committee kan Sangguniang Panlungsod kan Ciudad nin Naga an mga konsultasyon sa barangay kan hinahagad na permiso kan Dito Telecommunity nganing magpaconstruhir nin doceng cell sites sa ciudad.\nSi Consejal Joselito Del Rosario pamayo kan PU committee nagpahayag sainda nang iginilid an mga nakatalaan na konsultasyon sa mga residente kan barangay matapos marecibe kan City Hall an Memorandum Circular hali sa Malacañan na dai na kaipuhan an paghagad nin public hearing asin approval kan LGU antes magpaconstruhir nin cell site an telcos.\nAn isyu sa ‘‘social acceptability’’ sa pagpatindog kan cell site mantang an ibang residentes kan bgry. nagcocontra sa peligro sa salud huli sa pigtutubodan na ‘‘radiation’’ iyo an katuyohan kan na enot na mga konsultasyon.\nAlagad antes marecibe ninda an memorandum circular igwa na sindang na-enot na mga konsultasyon sa mga barangay kan San Isidro, Pacol, San Felipe, Concepcion Pequeña, Carolina asin Balatas asin ini para sa walong cell sites.\nAn Dito, iyo an ‘‘third major telecommunication company nagpupuon na kan sindang konstruksyon kan proyecto maging sa iba pang mga banwaan kan Camarines Sur.\nNag-aatubang sa controvercia an companya kasunod kan kahurotan ni Senador Risa Honteriveros dapat ma-imbestigaran an pagtugot asin paglaog kan Dito sa Filipinas sa isyu sa implikasyon sa national security.\nAn China envuelto sa operasyon kan companya, segun pa sa senador.\nAn companya dating Mindanao Islamic Telephone Company, Inc..\nSa ngunian an Dito Telecommunity Corporation afuera kan kabale sa korporasyon an negosyanteng Dennis Uy kan Davao kaayon pa sa grupo iyo an Chinese state-owned China Telecommunication Corporation, na saro man na companya kan China Telecom.\nIpinahayag pa an Dito nakatalaan magsikad an saindang operasyon sa nasyon sa Marso 2021. (dpa)


Siyam na brgy delicado sa tubig baybay, gapo hale sa Mt. Iriga\nCiudad nin Iriga - Idinulok na kan lokal na gobierno kan ciudad na ini sa Regional Development Council (RDC) an presenteng problema kan Mt. Iriga na nagdadara nin peligro sa siyam na Barangay na harani sa bukid orog na kun nagkakaigwa nin makusog na bagyo asin sigidong pag–uuran.\nSinabi ni Alcalde Madelaine Y. Alfelor, dai kaya kan LGU Iriga an fondong gagamiton para sa pagconstruir nin mga istruktura arog kan small water impounding system na masuway asin mapugol kan pagruso kan tubig baybay asin gapo hale sa bukid pasiring sa mga barangay na yaon sa pamitisan kaini.\nKabale sa mga afectado iyo an mga barangay kan Perpetual Help, Sto Domingo, Sta, Teresita, Santiago, Sta. Elena, San Juan, San Nicolas, San Isidro asin San Vicente Norte.\nAn RDC Bikol na pinamamayohan ni Albay Governor Al Francis Bichara an makakatabang nganing mahanapan nin dakulang fondo asin marealisar an proyecto sa Mt. Iriga.\nSa lado kan Department of Public Works and Highways, 4th Engineering District, maconducir sinda nin panibagong inspeksyon para madeterminaran kun igwa sindang mga istrukturang nadanyaran o namimiligrong dara kan pag uuran o raot nin panahon.\nMakikipag coordinar man sinda sa lokal na gobierno kan ciudad para maaraman kun anong disenyo kan istrukturang na kaipuhan para sa nasabing bukid.\nSa paglamasa kan nakaaging bagyong ‘Nina’, nagkaigwa nin mga flashflood asin paghuros nin daga na afectado an duwang sona sa Barangay Sta.Teresita, sarong sona sa Barangay Sta.Elena asin apat na sona sa Barangay Perpetual Help asin anom pang Barangay na nakapalibot sa bukid.\nDai na nagagamit an mga drainage canal mientras na nagkatarahoban nin baybay asin gapo mala ngani an barangay road kan Perpetual Help iyo na an inaagihan tubig baybay asin gapo asin iba pang barangay.\nSinabi ni Punong Barangay Eduardo Dimaiwat, kan Barangay Perpetual Help na natahoban nin Baybay asin gapo an drainage canal sa saindang barangay kun kaya kaipuhan maggamit nin heavy equipment para mahale ini. Nagkakaigwa man nin food for work an barangay para mapadali an paglinig kan mga baradong kanal. Kinumpirmar pa kan Punong Barangay, na may mga naghahale na sa saindang lugar asin ipinapabakal an saindang lote sa hababang presyo huli kan peligro na dara kun nagkakaigwa nin pag uuran asin calamidad.\nKasumpay kaini, kinumpirmar kan Community Environment and Natural Resources na nakakasakop sa ciudad, na an pagputol nin kahoy asin pagtanum sa Mt. Iriga an saro sa mga rason kan pagka kalbo kan bukid asin pag lumoy kan daga kun haloy an mga pagbulos uran.\nAn Mt. Iriga o inaapod man na Mt. Asog an kino-considerar na Strato Volcano, an lava kaini an madaling magtagas huli kan pagiging mapulot. Sa Pilipinas an ibang kapareho kan Mt. Iriga iyo ang Mt. Labo sa Camarines Norte, Mt. Isarog sa Camarines Sur, Mt. Mayon sa Albay asin an Mt. Pinatubo. Nairehistro man an pag putok kan Mt. Iriga kan taon 1628 asin 1642. (Melvin Machado)


Ikaugma an Pampamilyang Pagsamba | Maugmang Pamilya\nBASAHON SA Abui Acholi Afrikaans Ahanta Ajië Albanian Aleman Alur American Sign Language Amharic Angolan Sign Language Arabic Arabic (Tunisia) Argentinean Sign Language Armenian Assamese Ateso Aukan Australian Sign Language Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivian Sign Language Bomu Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Zimbabwe) Chavacano Chichewa Chilean Sign Language Chin (Tiddim) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Diola Douala Drehu Dusun Dutch Ecuadorian Sign Language Edo Efik Emberá (Catío) Esan Español Estonian Ewe Faroese Fijian Finnish Finnish Sign Language Fon Frafra French Sign Language Ga Galician Garifuna Georgian German Sign Language Ghanaian Sign Language Gitonga Greenlandic Griego Guarani Guarani (Bolivia) Guatemalan Sign Language Guerze Gujarati Gun Guna Haitian Creole Hapon Hausa Hebreo Herero Hiligaynon Hindi Hiri Motu Hmong (White) Huastec (San Luis Potosi) Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Ingles Irish Isoko Italian Sign Language Italiano Japanese Sign Language Javanese Jula Kabiye Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korean Sign Language Koreano Kpelle Krio Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Lamba Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Macedonian Macua Madagascar Sign Language Malagasy Malawi Sign Language Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Mauritian Creole Maya Mazahua Mazatec (Huautla) Mbukushu Mende Meru Mexican Sign Language Mingrelian Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nambya Navajo Ndau Ndebele Ndebele (Zimbabwe) Ndonga Nengone Nepali New Zealand Sign Language Ngabere Ngangela Nias Niuean Norwegian Nyungwe Nzema Oromo Ossetian Otetela Otomi (Mezquital Valley) Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Pennsylvania German Persian Pidgin (Cameroon) Polish Polish Sign Language Portuguese Portuguese Sign Language Pranses Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Rumanyo Runyankore Ruso Russian Sign Language Rutoro Réunion Creole Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovak Sign Language Slovenian Solomon Islands Pidgin Somali Sranantongo Sunda Susu Swahili Swahili (Congo) Swati Swedish Swedish Sign Language Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Toraja Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Udmurt Uighur (Cyrillic) Ukrainian Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nSambahon si Jehova Bilang Pamilya\n‘Magsamba kamo sa Kaglalang kan langit asin kan daga.’—Kapahayagan 14:7\nNaaraman mo sa brosyur na ini na kadakul nin prinsipyo sa Bibliya na makakatabang saimo asin sa pamilya mo. Gusto ni Jehova na magin maugma ka. Nanunuga siya na kun iinuton mo an pagsamba sa saiya, ‘an gabos na bagay na ini idadagdag sa saimo.’ (Mateo 6:33) Gusto niya talaga na magin amigo mo siya. Kaya gibuhon an gabos na makakaya na magin mas harani ka sa Diyos. Ini an pinakamagayon na pribilehiyong puwedeng makamtan nin siisay man.—Mateo 22:37, 38..\n1 PAKUSUGON AN RELASYON MO KI JEHOVA\nAN SINASABI KAN BIBLIYA: ‘Ako magigin saindong Ama, asin kamo magigin sakong mga aking lalaki asin mga aking babayi, sabi nin Kagurangnan na Makapangyarihan sa gabos.’ (2 Corinto 6:18) Gusto ni Jehova na magin amigo mo siya. An pagpamibi sarong paagi para magibo iyan. Dinadagka ka ni Jehova na ‘mamibi nin daing untok.’ (1 Tesalonica 5:17) Handa siyang magdangog sa mga sasabihon mo—mga nasa buot mo pati mga problema mo. (Filipos 4:6) Kun namimibi ka kaiba kan pamilya mo, mahihiling ninda kun gurano katotoo sa saimo an Diyos.\nApuwera sa pakikipag-ulay sa Diyos, kaipuhan mo man na magdangog sa saiya. Magigibo ini paagi sa pag-adal kan saiyang Tataramon asin mga babasahón na basado sa Bibliya. (Salmo 1:1, 2) Isip-isipon an mga nanudan mo. (Salmo 77:11, 12) Kaipuhan man an regular na pag-atender sa Kristiyanong mga pagtiripon.—Salmo 122:1-4.\nPara urog pang maparani ki Jehova, importante man na sabihon mo sa iba an dapit sa saiya. Pag ginigibo mo ini, mamamati mong mas napaparani ka sa saiya.—Mateo 28:19, 20.\nMagtagama nin oras kada aldaw sa pagbasa nin Bibliya asin pagpamibi\nBilang pamilya, magin panginot sa saindo an espirituwal na mga aktibidad kisa sa paglilibang asin pagrerelaks\n2 IKAUGMA AN PAMPAMILYANG PAGSAMBA\nAN SINASABI KAN BIBLIYA: ‘Rumani kamo sa Diyos asin siya marani sa saindo.’ (Santiago 4:8) Dapat na mag-iskedyul kamo nin regular na pampamilyang pagsamba asin sunudon iyan. (Genesis 18:19) Pero bako sana iyan an kaipuhan. Dapat na pirming parte kan buhay nindo an Diyos. Bilang pamilya, pakusugon an saindong relasyon sa Diyos paagi sa pag-ulay-ulay manungod sa saiya ‘kun kamo nasa saindong harong, kun naglalakaw sa dalan, sa paghigda, asin sa pagbangon.’ (Deuteronomio 6:6, 7) Hinguwahon na maarog si Josue na nagsabi: “Ako asin an sakuyang [pamilya] maglilingkod ki Jehova.”—Josue 24:15.\nMagkaigwa nin regular asin organisadong pampamilyang pagsamba na isinasaisip an pangangaipo kan lambang miyembro kan pamilya\nMAUGMA AN MGA NAGLILINGKOD KI JEHOVA\nMayo nang mas márahay pa kisa sa pagsamba ki Jehova. Nauugma siyang mahiling ka pati an pamilya mo na sinserong nagsasamba sa saiya. Mantang ginigibo mo iyan, lalo mong mamumutan asin aarugon si Jehova. (Marcos 12:30; Efeso 5:1) Kun kamong mag-agom mapagiya sa Diyos, lalong mákusog an relasyon nindo. (Parahulit 4:12; Isaias 48:17) Ika pati an pamilya mo puwedeng magin maugma sagkod lamang huling aram nindo na binebendisyunan kamo ni Jehova.—Deuteronomio 12:7.\nKasuarin kami ni agom huring namibi na magkaibanan?\nAno an puwedeng pag-adalan ming pamilya na makakapakusog kan samong pagtubod ki Jehova?\nMGA PAYO NIN PAMILYA\nDai pagtugutan an ano man na makaulang sa saindong pampamilyang pagsamba\nIpaaram na nin patiinot sa saimong pamilya kun ano an pag-uulayan nindo para makapagpreparar sinda\nSiguraduhon na yaon an bilog na pamilya\nGibuhon na nakakaugma an saindong pampamilyang pagsamba\nAramon kun paano makakatabang an areglong ini na magin harani sa Dios asin mapakosog an relasyon kan saindong pamilya.


Home / Bicol News / News / Aki na nabakunahan nin Dengvaxia, linubong na sa Albay\nAki na nabakunahan nin Dengvaxia, linubong na sa Albay\nBicol Standard Newspaper Monday, July 02, 2018 Bicol News, News\nPhoto via Persida Acosta\nLEGAZPI CITY (Bicol Standard) –Sarong team nin mga experto hale sa Public Attorney’s Office (PAO) an nagbisita sa Camalig, Albay, para examinon an bangkay kan 13 anyos na solterito na suboot nagadan nin huli ta nabakunanan kan controversial na Dengvaxia vaccine.\nMay enot na report na naka abot sa PAO na nagsasabi na nagadan an solterito nin huli sa complicasyon na resulta kan pagbakuna saiya.\nAn biktima nabisto sa pangaran na Arjay Llantero, taga Camalig, Albay.\nMientrastanto, si Atty. Persida Acosta, an hefe kan PAO nagsabi na base sa saindang record, an sintomas kan helang ni “Arjay”, kapareyo kan si mga enot na nagadan na mga aki, na pig tabangan kan saindang officina.\nMalinaw na nareparo an pagbutog asin pagkulog kan tulak kan biktima, na kapareyo kan ibang mga pig imbestigaran nindang mga reklamo, na anas nabakunahan kan Dengvaxia.\nSegun sa doctor na nag-check up ki Arjay an saiyang ikinagadan iyo an pag palyar kan saiyang baga (pulmonary arrest).\nIgwa nin pagduda si Atty. Acosta na igwa pa nin ibang rason an saiyang biglaan na pagkagadan, ta an tubercolusis sarong clase nin helang na nabubulong na ngonian.\nSa enot na pahayag ni Analyn Llantero, an ina ni Arjay, tulong beses na nabakunahan ini kan Dengvacia vaccine.\nNagpoon siyang natawan kan bakuna kan Hunyo 2016 hasta Enero 2017, mantang siya duman pa nag aadal sa Pampanga.\nAn Pampanga an saro sa mga provincial sa Pilipinas na nagkaigwa nin lagdoan nin pagbakua sa mga aki kan Denvaxia vaccine, na para suboot sa helang na dengue.\nSi Arjay iyo na suboot an ika 65ng aki na nagadan pakatapos na mabakunahan kan Dengvaxia vaccine, sa lingong kan innunization program kan gobierno na progama kan naka aging administrasyon.\nAki na nabakunahan nin Dengvaxia, linubong na sa Albay Reviewed by Bicol Standard Newspaper on Monday, July 02, 2018 Rating: 5


Subasta - Wikipedia\nSubastahan nin mga dakop na sira sa Hawaii\nSarong porselanang tibor edad ika-14ng Siglo nabenta kan Christie's sa $28 milyon kan 2005.\nSubastahan nin mga baka sa NSW, Australya\nAn subasta o pagsubasta iyo an proseso nin pagbenta asin pagbakal nin paninda, produkto o serbisyo paagi nin pagtangro kaini sa mga parabakal asin pagbenta kaini sa pinakahalangkaw na tangrong presyo. An pagsubasta sa hayag, asin pataas na tinatangrong presyo iyo an pinakakumon na subasta sa presente. An mga partisipante nagpupusta nin presyo na isi kan gabos asin lambang tangro na presyo dapat mas halangkaw kisa kan naenot hanggan sa punto mayo na nin gusto magpalangkaw pa nin tangro asin an parasubasta duman na ibinibenta sa nagtangrong ultimo na halangkaw. An pagtangrong presyo minsan inaagi sana sa 'hinghing' asin an may hininghing na halangkaw na presyo iyo na an nakakabakal.\nAn parasubasta napoon sa minimong presyo sagkod na magkainteres an mga parabakal asin magtangro nin harohalangkaw sa pino'nan niyang tangro alagad kun mayo nanggad naggigirong, pwedeng ibaba pa an presyo ngani igwang magtakod. Sa pagsubasta igwa man sinasabing parapala na kakomplot parati kan nagpapasubasta asin siya mayong ibang tuyo kundi magpalangkaw kan presyo orog na sa produkto na pighuhuna pinagaaragawan o pinag'aaraan na gayo. Pwede man an parapala kinua kan parasubasta ngane maseguro mabakal an sarong produkto sa tama asin sa daing luging presyo. An papel kan parapala kwestyonable orog na ta peke man an saiyang partisipasyon.\nAn binibenta sa subasta pwedeng solo sanang produkto o serbisyo o pinagsararo na magka'aragidan na produkto o magkatarakod-takod na serbisyo na alangan pa man isuway sa pagtangro. An mga produktong sinusubasta bako na sanang mga segunda-manong gamit, o mga pintura, mga maipong artifak, mga gamit sa harong, mga auto, kundi pati naman mga serbisyo arog kan pagsemento nin kun pirang kilometrong tinampo, paghaman nin irigasyon sa oma o pagkapot kan seguridad nin sarong dakulang pagtiripon nin dakul na tawo. Sa gobyerno, obligadong gayo na gabos na patrabaho, pagbakal gamit sa opisina o sa ahensya dapat mag'agi sa subasta asin parati an tangrong presyo isinusumitir sa seradong sobre ngane mayong bentaheng mangyari kan saro. Sa gobyerno, baliktad an pagpresyo; dapat an tagatangro' iyo an may pinakahababang presyo ngane masikwit an kontrata. Totoo dakul an anomaliya sa mga siring na transaksyon sa gobyerno ta kun sa anong paagi nagigibong mapaboran an sarong grupo na bidder.\nMga iba pang sistema nin pagsubasta[baguhon | baguhon an source]\nSa totoo, dakul na klase nin pagsubasta an nauuso sa ibang nasyon An pinakakumon totoo iyo an English auction na pigdiskutir igdi. An saro pa iyo an Dutch Auction na an nagpapasubasta napoon sa halangkaw na presyo pababa sagkod na igwang magtakod sa presyo niya o idtong reserbadong halaga kan produkto nakua na. An saro pa iyo idtong sarabay na natangro nin presyo alagad sa serradong sobre asin lambang saro dai isi kun gurano an pigtangrong presyo kan kakompetensya asin dai na pwedeng maghira nin presyo kun binuksan na an mga bid.\nAn ibang tipong pagsubasta parati kumbinasyon mansana kan mga nasambit na igdi.\nKinua sa "https://bcl.wikipedia.org/w/index.php?title=Subasta&oldid=163802"\nHuring binago an pahinang ini kaitong 20 Mayo 2017, alas 08:26.


Midya sa buhay ni Louie (LRV sa buhay kan mga taga-midya)\n“Put science into it.”\nDapat may kamanungdanan o marhay na kaabtan. Dapat pirming areglado an mga bagay-bagay. May direksyon. Iyan an pirming pigsasabi samuya sa mga broadcasters sa DWLV AM (Love Radio ---) ki Butch Robredo an primerong station manager, sako bilang program/production manager, ki Ric Diaz, ki Gil Basmayor, depuntong Manny Dela Rosa, Lady Love Winnie Ceas, depuntong Cris Rances, Ildy Amador, Max Fajardo, Bitoy Ojeda, Monico Imperial Sr., depuntong Andoy Pakoykoy , pati mga technicians sa pangenegnot kadto ni Chief Entong Madrigal na kan pagpoon mi pag-operar kan 10k Radio an pinaka-makusog na estasyon nin radyo sa Bikol kan 1981.\nIdto an pig-aapod na Love Radio, Super 10K sa birikan kan AM radio.\nMala kan pagbukas mi kasabay kan si eleksyon ni Presidente Ferdinand Marcos laban ki Heneral Alejo Santos. Mayo pang edificio an estasyon ta an samuyang mikropono yaon sa natad kan presenteng residencia ni LRV, kun bangui an mga layog-layog nagraralog sa samuyang nguso pero an tao sa atubangan, sa gilid asin sa likod kan samuyang natutukawan na announcers booth pahingurag nin taong nagdadalan aldaw bangui.\nKampi kami ki Marcos kaidto siyempre daog si Santos. Luhay-luhay nagka-igwa nin sadering edificio an BBS-DWLV kataid kan harong ni Ministro Villafuerte.\nKaskason an mga pangyayari, si Villafuerte bilang mayor na patron nin musika asin kultura naglansar kan primerong Bicol Music Festival. Duman nanggarana an mga famusong sonata arog kan “Bikolano Ako”, “Boses ni Lolo” asin “Ika Sana an Namomotan”.\nGinibo sa UNC Sports Palace kan taon 1982 an tolong nasambit na sonata gabos naisaplaka asin naguin sikat bako lang sa Bikol kundi sa Metro Manila pati na sa ibang lugar. Nagbutwa por primera vez an magagayon na sonatang Bikolnon bako lang sa harana asin karantahan sa pista kundi pigpapatugtog na sa mga radio stations. Namotan asin ipinag-orgolyo an magayon na musikang Bikolnon.\nOtro taon nagka-igwa kan 2nd Music Festival alagad nadagdagan kan Bikol Heritage Foundation Awards tampok si Nora Aunor, Dindo Fernando, Manuel Conde ( national artist), Victor Wood, Mary Walter, Eddie Garcia asin iba pa.\nOrog na pinagtangkilik kan mga Bikolano an siring na proyekto ni Luis Robredo Villafuerte.\nKaya an pagpuli niya sa Bikol poon kan huring parte kan dekada 70 bilang trade minister, Interim Batasan Pambansa member, siya na an nagbukas sa puso asin isip sa musika, kultura asin estoryang Bikolnon.\nNaglansar pa siya nin mga libro dapit sa naka-aguing panahon asin estorya kan ronang Bikolnon lalo na an provincia nin Camarines Sur poon kan 1575 asin iba pang mahahalagang pangyayari sa Kabikolan na sinurat ninda Jose Fernando Obias asin Prof. Danny Gerona.\nNabuksan naman ni Villafuerte an isip kan mga Bikolano dapit sa estorya kan saindang lugar na Kabikolan. Pati an mga obra sa linya ni arte asin pagpinta, tinawan niya nin dalan an mga matitibay na pintor arog ki Raul Arcomendas, Pancio Piano, Jonamar Salvosa asin mga matitibay na iskultor.\nPati an Capitolyo sa Pili kan siya an gobernador bako lang pinahiwas kundi pinagayon na pigdadalaw nin dakul na turista, mga estudyante, mga professional asin ordinaryong namamanwaan hali sa ibang lugar arog kan Albay, Sorsogon, Camarines Norte asin Metro Manila.\nGinibo niya yan sa paagui nin dikit sanang pondo antes mag-abot an famusong CWC sa capitolyo asin Gota beach sa Caramoan. Pinatugdok niya an Governor’s Mansion, Farm House, Eco Village asin an heganting Convention Center sa kahiwasan kan provincial capitol ground sa Cadlan Pili, Maycatmon asin San Antonio Milaor.\nDuman naheling an saiyang pagui-guin visionaryo asin builder sa amay na parte kan saiyang carera politica.\nIyan gabos nabantog dahil sa saiyang paggamit kan facilidades kan media.\nBako lang radyo kundi siya pa an enot na nagbukas kan ABS-CBN Channel 2 na nagbalangibog kan mga pangyayari sa Gulf War kan dekada 90. Igwa pa siyang Vanguard magazine na kan enot pig-edit ni Atty. Oning Bonnevie, ama ni Dina. Sumunod an magazine na Leader Vanguard na bako lang nagpabantog kan Caramoan Peninsula kundi pati kan mga bagong edificio sa capitolyo asin mga darakulang personalidad sa provincia lalo na an mga historical figures asin outstanding citizens. An editor si Doming Alarkon.\nSa linya nin politika hararom an suksok ni LRV. Nakakua siya nin kadakul na boto sa IBP eleksyon kan 1978 bako sana sa Camarines Sur kundi sa lima pang provincias kan Bikol pati Legazpi City. Siya an nagbilog kan UNIDO Party na nagsararo kan Apat na Aguila (Villafuerte, Cea, Alfelor asin Andaya) na nagpasukamang kan KBL o Apat na Uwak sa eleksyon kan Batasang Pambansa kan 1984.\nTatao si Villafuerte sa efectivo asin pulidong paggamit nin media maguin radyo, telebisyon asin dyaryo kaya madali siyang nabantog asin pinaghangaan kan mga darakulang political leaders asin opisyales kan gobyerno sa luwas kan Camarines Sur.\nSiyempre igwa man mga kalaban asin ka-iriwal sa politika lalo na kan nagkakandidato siyang gobernador asin congressman pero yaon an respeto asin pagsaludadar sa saiyang abilidad sa pagmani-obra sa mga pangyayari asin nin mga tao lalo na kan siya yaon pa sa lindong kan partido ni Marcos asin kan yaon siya sa lindong ni Cory Aquino.\nDai aram kan kadaklan antes siya magpuli sa Bikol kan 1978 nagsusurat na siya nin regular na column sa dyaryo nasyonal na Philippine Daily Express.\nBako lang siyang politiko kundi saro pang total media personality na bago siya magtalikod igwa siya nin popular na programa sa radyo aga-aga sa saderi niyang estasyon na BBS-DWLV AM asin FM.\nKaya lang an pinaka-mamundo ta sagkod ngonyan dai naaraman kan publiko lalo na an saiyang mga tagahanga, scholar asin mga constituentes kun tano ta dai pigpuli an saiyang bangkay tanganing ilubong sa Bikol, an rona na saiyang namundagan asin an tunay na dahilan kan saiyang pagkagadan.\n(An iba pang mga media personalities na nag-agui ki LRV iyo sinda Aling Sonia, Joel Buena, Ernie Abragan, Wally Vargas, Pati Baby, Bebot Calleja, Armi Azor Pena, Ato Pena, Emman Prado, Lito Lopez, Elaine Parma Orong, Jimmy Letada, Malou Mercado, David Dollano, Noel de Luna, Chussie Depositario, Pat Aguilar, Christine Beron, Gabby Bordado, Rolly Bosquillos, Johnny Morning, Jun Alarkon, Ernie Marfil, Raul Sodsod, Rolly Gonzales asin kadakul-dakol pang iba).


Construksyon kan Bicol expressway masikad na\nMatapos kan feasibility study sa mga lugar na aagihan kan icoconstruhir na Quezon-to-Bicol expressway project an Department of Public Works and Highways (DPWH) nag-aandam na sa iimplementar na proyecto sa lindong kan Build-Build-Build program ni Presidente Rodrigo Duterte.\nSi DPWH Secretary Mark Villar nagsabi an proyecto piglalaoman mapuon ano man na cuarto ngonian na taon sa Pagbilao, Quezon, asin ini masundo sa Maharlika Highway sa San Fernando, Camarines Sur.\nAn proyecto maylaba nin maabot sa 220 kilometros asin magiging alternativong pagviaje haling Quezon asin sa mga provincia kan Bicol.\nSinabi kan DPWH an Quezon-Bicol Expressway project clasificado bilang significanteng proyecto nasyonal nin huli ta ini masumpay sa provincias kan Quezon asin Bicol, na nag-uuswag nang mga provincia sa Southern Luzon.\nKatuyohan kan proyecto nganing mag-asenso an aagihan na mga lugar asin magiging alternativo sa mga commuters na mag-agi sa bagong ruta mantang an orihinal na tinampo nag-aagi sa mga poblacion kan manlaen-laen na municipalidades.\nAn proyecto dakulang bagay sa sektor nin agricultura mantang madali na an pagtransportar nin mga produkto bako sanang sa pag-ultanan kan Bicol asin Quezon alagad maging sa norteng parte kan Luzon nin huli ta madali na an oras kan viaje.\nAfuera kaini, mababawasan an problema sa trafico sa Ciudad nin Naga mantang si mga viajero na mayo man nin tuyo sa ciudad dai na kaipuhan mag-agi digdi.


Si José Efraín Ríos Montt (namundag Hunyo 16, 1926) sarong dating de facto'ng Presidente kan Guatemala, diktador, heneral sa hokbo, asin dating presidente kan Kongreso. Siya bisto sa luwas kan Guatemala sa pagkaag nin sarong rehimen militar (1982-1983) sa Guatemala bilang simbag sa nagputok na rebelyon sa nasyon na ini. Kan 2003 na eleksyon, siya nagdalagan komo kandidato kan si namomoon na partido pulitikal, an Guatemalan Republican Front (FRG) alagad dai nakaluwas.\nNamundag sa Huehuetenango, si Rios Montt sagkod-ngonyan tinatratong pigurang kontrobersyal sa Guatemala ta an saiyang rehimen militar inaakusar na responsable sa mga paglapas sa katanosan pangtawo arog kan lakopan na masaker, pagpuho asin paglupig sa mga tinubong Mayan na pigdoon kan saiyang gobyerno bilang kakampi kan mga makawalang gerilya. An saiyang mga suportador totoo sinasabing mayong pilian si Rios Montt kundi magin maisog asin maringis ta an nasyon natutunaw huli sa makuring gera sibil nangyayari kan panahon na idto.\nDuwang Truth Commision, an saro nagpaluwas kan inapod na RENHI Report, na pig'amaan kan Simbahan Katoliko, asin an ikaduwa sa inapod na CEH Rreport, na an nagpadrino iyo an Pinagsarong mga Estado (UN) nagdokumentar kan mga lakopan na pag'aabuso sa katanosan pangtawo na nakomiter kan renhimen militar ni Rios Montt.\nMay mga lakdang na siya paatubangon sa mga kaso huli sa mga paglalapas na ini sa katanosan pangtawo alagad may inmunidad siya ta may katongdan opisyal na kapot siya. Sa eleksyon kan Septyembre 9, 2007, siya guminana asin iyo an namoon kan partido niya sa 15-myemvbro na lehislatura. Kan Enero 14, 2012, nagtapos na an pagkapot niya sa pwesto bilang presidente. Kan Enero 26, 2012, pigsangatan siya nin mga kaso. Naghagad siya nin inmunidad alagad kan Marso 1, 2012, an sarong huwes pigsayumahan an kahagaran niya. Huli kaini, napadagos an mga kaso laban saiya asin siya yaon sa pagbibista dawa totoo pinapiyansa siya orawang binibista.\nEnglish: Efraín Ríos Montt


Binebendisyunan ni Jehova an mga Gikan sa Buot na Nagtatao | Pag-aadalan\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik Español Estonian Fijian Finnish Georgian Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italiano Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Koreano Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Marathi Mauritian Creole Maya Mixe Mongolian Ndebele Ndonga Nepali Ngabere Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Romanian Ruso Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tamil Tatar Telugu Thai Tigrinya Totonac Tshiluba Tsonga Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venda Vietnamese Waray-Waray Wolaita Xhosa Zande Zulu\nTINAWAN nin dignidad kan satong Kaglalang an mga tawo paagi sa mahalagang marhay na regalo na katalingkasan na magdesisyon. Abunda man niyang binebendisyunan an mga daing kaimutan na ginagamit an katalingkasan na iyan tanganing ipalakop an tunay na pagsamba asin ginigibo an kabtang ninda sa pagpakangbanal kan pangaran niya saka pagsuportar sa saiyang marahayon na katuyuhan. Habo ni Jehova na nagkukuyog sana kita huling tinatakot o pinipirit kita. Imbes, pinapahalagahan niyang marhay an gikan sa buot na debosyon na motibado nin tunay na pagkamuot asin hararom na pag-apresyar.\nHalimbawa, kan nasa kaawagan nin Sinai an mga Israelita, pinagbutan sinda ni Jehova na magtugdok nin sarong lugar nin pagsamba. Sinabi niya: “Kun ano an yaon sa saindo, kumua kamo diyan sa saindo nin kontribusyon para ki Jehova. An lambang may andam na puso magdara nin kontribusyon para ki Jehova.” (Ex. 35:5, NW) Makakapagtao an lambang Israelita nin ano man na kaya ninda, asin an kada boluntaryong kontribusyon—ano man o gurano man iyan—gagamiton sa tamang paagi tanganing maisagibo an katuyuhan nin Diyos. Ano an nagin reaksiyon ninda?\n“An lambang saro na pinahiro kan saiyang puso” asin “an gabos na pinukaw kan saiyang espiritu” gikan sa buot na nagdulot, an lambang may andam na puso. Gikan sa buot na nagdara an mga lalaki asin babayi nin mga bagay para sa gibuhon ni Jehova: alpiler, hikaw, singsing, bulawan, pirak, tanso, asul na torsido, lilang lana, eskarlatang torsido, pinong lino, buhok nin kanding, anit nin karnero na tinina nin pula, anit nin foca, kahoy na akasya, gapong mutya, balsamo, asin lana. Sa kahuri-hurihi, “an mga bagay nagin igo na para sa gabos na gibuhon na dapat na magibo, asin nagsobra pa.”—Ex. 35:21-24, 27-29; 36:7, NW.\nAn mas nakapaugma ki Jehova, bako an mga bagay na idinulot ninda, kundi an gikan sa buot na pagsuportar ninda sa tunay na pagsamba. Napahiro man sindang itao an saindang panahon asin kusog. Nagpuron ‘an mga babayi na marahay magpuron,’ an sabi kan pagkasaysay. Iyo, ‘an gabos na babayi na hiniro kan saindang puso huli ta may katibayan, nagpuron man nin balukag nin kanding.’ Apuwera diyan, tinawan ni Jehova si Bezalel nin ‘kadunungan, katalian, kaaraman, asin katibayan para sa manlain-lain na gibo.’ Sa katunayan, pinano nin Diyos si Bezalel asin Oholiab nin abilidad na kaipuhan tanganing mahaman an gabos na ipinagibo niya sa sainda.—Ex. 35:25, 26, 30-35, An Banal na Biblia.\nKan agdahon ni Jehova an mga Israelita na magdonar, lubos an pagtitiwala niya na “an lambang may andam na puso” masuportar sa tunay na pagsamba. Bilang balos, abunda niyang binendisyunan nin paggiya asin daing sagkod na kagaya-gayahan an mga gikan sa buot na nagtao. Sa siring, ipinahiling ni Jehova na pag binebendisyunan niya an gikan sa buot na pagtao kan mga lingkod niya, sinisigurado niya na dai sinda kukulangon nin mga kakaipuhanon o abilidad tanganing magibo an saiyang kabutan. (Sal. 34:9) Kun daing kaimutan mong pinaglilingkudan si Jehova, siyertong bebendisyunan niya an gikan sa buot na pagtao mo.\nKUN PAANO NAGKOKONTRIBWIR AN IBA PARA SA PAMBILOG NA KINABAN NA GIBUHON\nArog kan panahon ni apostol Pablo, dakul ngunyan an ‘naglalain,’ o nagtatagama, nin kuwarta para ihulog sa mga kahon nin kontribusyon na may nakasurat na “Worldwide Work.” (1 Cor. 16:2) Kada bulan, ipinapadara kan mga kongregasyon an mga kontribusyon na ini sa opisina kan mga Saksi na nakakasakop sa nasyon ninda. Puwede ka man na direktang magpadara nin donasyon sa sarong legal na korporasyon na ginagamit kan mga Saksi sa nasyon nindo. Para maaraman an ngaran kan panginot na legal na korporasyon kan mga Saksi sa nasyon nindo, kontakon tabi an sangang opisina na nakakasakop diyan. An adres kaiyan puwedeng makua sa www.jw.org. An mga klase nin donasyon na puwede mong direktang ipadara iyo an minasunod:\nDonasyon paagi sa electronic bank transfer, debit card, o credit card. Sa ibang sangang opisina, posible man ini gamit an jw.org o iba pang designadong Web site.\nDonasyon na kuwarta, alahas, o iba pang mahalagang personal na pagsadiri. Iiba an sarong surat na nagsasabing an kuwarta o an mga bagay na iyan direktang donasyon.\nAREGLO SA KONDISYONAL NA DONASYON\nDonasyon na kuwarta na may kondisyon na puwedeng ibalik iyan enkaso kaipuhanon kan nagdonar.\nIiba an sarong surat na nagsasabi na iyan kondisyonal na donasyon.\nPLANO PARA SA PAG-ABULOY\nApuwera sa mga regalong kuwarta asin mahalagang personal na pagsadiri, may iba pang paagi nin pagdonar para makatabang sa gibuhon na pang-Kahadian sa bilog na kinaban. Nakalista iyan digdi. Ano man na paagi o mga paagi an gusto mo, kontakon nguna tabi an sangang opisina na nakakasakop sa nasyon nindo para maaraman kun arin diyan an puwede sa nasyon nindo. Huling nagkakalain-lain an legal na kahagadan saka ley sa buhis, mahalagang kumonsulta sa kuwalipikadong mga parakonseho sa buhis asin sa ley bago pumili nin pinakamarahay na paagi nin pagdonar.\nInsurance: Donasyon na espesipikong sinasabi an ngaran kan korporasyon kan mga Saksi bilang benepisyaryo nin life insurance policy o retirement/pension plan.\nDeposito sa Bangko: Deposito sa bangko, sertipiko nin deposito, o indibidwal na deposito sa pagretiro na ibinugtak sa sarong trust para sa korporasyon kan mga Saksi o ginigibong payable sa korporasyon na iyan pagkagadan kan nagdeposito sigun sa lokal na kahagadan kan bangko.\nStocks Asin Bonds: Idinodonar ini sa korporasyon kan mga Saksi bilang direktang regalo o paagi sa nasusurat na kasunduan na ibabalyo an mga ini pagkagadan kan nagdonar.\nDaga Asin Harong: Madaling ikapabakal na daga asin harong na idinodonar sa korporasyon kan mga Saksi, puwedeng paagi sa direktang pagregalo o, kun residensiyal na propyedad, paagi sa pagkaigwa nin kontrata na puwedeng padagos na mag-istar diyan an nagdonar sagkod na siya nabubuhay (life estate).\nGift Annuity: Kuwarta o securities na idinodonar sa korporasyon kan mga Saksi paagi sa sarong kontrata na an nagdonar, o an saro na dinesignaran kan nagdonar, maresibi nin espesipikong annuity payment kada taon sagkod na siya nabubuhay. An buhis sa ginaganar kan nagdonar binabawasan para sa taon na naestablisar an gift annuity.\nTestamento Asin Trust: Propyedad o kuwarta na puwedeng ipamana sa korporasyon kan mga Saksi paagi sa sarong legal na testamento o trust agreement na nagsasabing an korporasyon an benepisyaryo kaiyan. An areglong ini puwedeng magtao nin nagkapirang bentaha sa pagbuhis.\nSiring kan ipinaparisa kan terminong “plano para sa pag-abuloy,” an mga klaseng ini nin donasyon nangangaipong pagplanuhan kan madonar. Para matabangan an mga indibidwal na gustong magkontribwir sa pambilog na kinaban na gibuhon kan mga Saksi paagi sa sarong klase nin pag-abuloy, may brosyur na Charitable Planning to Benefit Kingdom Service Worldwide sa Ingles asin Kastila. Ginibo ini para magtao nin impormasyon dapit sa lain-lain na paagi nin pagtao nin regalo ngunyan o pag-abot nin panahon, arog nin pagpamana pag nagadan. An impormasyon diyan tibaad bako gabos aplikado sa sitwasyon mo huli sa ley sa saindong nasyon dapit sa buhis o iba pa. Huli kaini, pakabasa kan brosyur, maghapot sa mga kinokonsulta mo dapit sa ley o buhis. Sa paggamit kan siring na mga paagi nin pag-abuloy, dakul an nakatabang sa pagsuportar sa satong relihiyoso saka humanitaryong mga aktibidad sa bilog na kinaban asin lubos nindang naaprobetsaran an itinataong diskuwento sa buhis. Kun igwa kan brosyur na iyan sa saindong nasyon, puwedeng maghagad nin kopya sa sekretaryo kan kongregasyon nindo.\nPara sa dugang pang impormasyon, makikomunikar sa sangang opisina na nakakasakop sa nasyon nindo.\nMagtao nin Donasyon